Мең дә бер күҙәтеүем/60-69\n1 60-сы күҙәтеүем.\n2 61-се күҙәтеүем.\n3 62-се күҙәтеүем.\n4 63-сө күҙәтеүем.\n5 64-се күҙәтеүем\n6 65-се күҙәтеүем\n7 66-сы күҙәтеүем\n8 67-се күҙәтеүем\n9 68-се күҙәтеүем\n10 69-сы күҙәтеүем\n26-сы көн ураҙа тотам. Йәй тотмаған өсөн. Баҡтиһәң, кешене ашҡаҙандан да һәйбәтерәк тәрбиәләгән «мәктәп» юҡ икән. Күп кенә төшөнсәләргә ҡарашымдың яйлап-яйлап үҙгәреүен тоям. «Ас кешенең асыуы яман» тиҙәр. Ни өсөн яман? Сөнки асыуланған саҡта нервы күҙәнәктәре ярҙамында ашҡаҙанға шыйыҡса бүленә һәм кеше үҙенең асығыуын ашҡаҙанын кислота ашай башлағанда нығыраҡ тоя. Тимәк был саҡта эсеңдә «бүреләр олоғанын» ишеткең килмәһә, асыуыңды еңеп өйрәнәһең инде. Был ураҙаның үҙем өсөн асҡан меңдән бер шифаһы ғыналыр тип уйлайым.\nРәсәй Федерацияһының халыҡ артисы Станислав Говорухин Ләйсән Золотарева хаҡында: «Шул тиклем ярһыулыҡ. Ҡыҙҙа шул тиклем энергия бар – ядро зарядына етер ине...» - тине. Уйнап, әммә уйлап әйтте халыҡ артисы. Ләйсән "Урал батыр" эпосынан өҙөк башҡарғанда уның йөҙөнә иғтибар иттегеҙме? Тәбиғәт балаларҙа ял итә, ейәндәрҙә йәшәй, тиҙәр. Мин халҡыбыҙҙың хәҙерге хәл-торошонан сығып ҡыҙҙың йөҙөндәге билдәне «АСЫРҒАНЫУ» тип атаным. Ҡыҙ, үҙе лә һиҙмәйенсә, шуны эшләне.\n«Йөрәк һүҙе»нән һуң һаман да күңелде тынысландырып, уйҙарҙы бер көтөүгә йыйып булмай. Ҡупҡалйыны йөрәк. Йөрәктән сыҡҡан ғына йөрәккә етә, тигәндәре шулдыр. Кисәлә булыусылар ғүмерҙәренә етерлек рух, дәрт алғандыр, меңәрләгән йәндәр ғәм уты менән тоҡанғандыр ул кисәлә. Ул төндө кисәлә булыусыларҙың йоҡламайса таң аттырыуҙары бының дәлиле!\nБарлыҡ ҡатнашыусыларға ла «Мәрҙәс!» билгеһе ҡуям. Зөлфиәнең ҡыҙы Гүзәл менән уңышының серен мин үҙенең йөрәген ярып сыҡҡан һүҙҙәрҙе үҙе һәм ҡыҙы башҡарыуында күрәм. Ошо уҡ шиғырҙарҙы башҡа берәү һөйләгән булһа, ундай уҡ тәьҫирле булмаҫ ине, тип тә уйлайым. Сөнки юл аҫтындағы серҙәрҙе автор үҙе генә белә. Беҙҙең шағирҙарҙың күбеһе үҙҙәре яҙғанды тыңлаусыға еткерә белмәй. Әсәле-ҡыҙлы был ҡатнашыусылар шағирәнең йөрәгенән сыҡҡан тере тойғоларын, уй-кисерештәрен, йән яныуҙарын, хафа-борсолоуҙарын теп-тере, ҡап-ҡайнар килеш тамашасыға еткерҙе. Интонациялар бик дөрөҫ һәм урынлы ҡуйылды. Зөлфиә кәрәкле баҫымдарҙы тауышы менән көйләп, тик үҙе генә белгән кисерештәрен тамашасыға еткереү оҫталығын күрһәтте. Халҡыбыҙҙың иң күркәм: ихласлыҡ, эскерһеҙлек сифаттары сағылды уларҙа.\nБыл проектты уйлап табыусыларға, ойоштороусыларға ла «Мәрҙәс!» Шундайыраҡ тәҡдимем дә бар: һүҙ сәнғәтенең иң юғары үҫеш баҫҡысы булып беҙҙең халыҡта борон-борондан сәсәнлек һаналған. Шуға күрә бәйгелә ҡатнашыусыларҙың үҙ иркенә ҡуйып, "Әйтеш" номинацияһын да индереү маҡсатҡа ярашлы булыр ине тием. Икенсенән, конкурстың йылдан-йыл һүҙ оҫталығы, зиһен үткерлеге йәһәтенән камиллаша, үҫешә барыуы барыбер ҙә «Әйтеш»кә алып киләсәк!\nҠыштың тәүге көнө. Ҡар юҡ. Йәдкәр Бәширов «Бөйөк Башҡорт иле» тигән китабында беҙҙең эраға тиклем боронғо ата-бабаларыбыҙҙың ике тапҡыр бер быуатлыҡ ҡоролоҡ ваҡытында Себергә, Иран яҡтарына күсенеп, йөҙ йылдан һуң кире Уралтауға әйләнеп ҡайтыуҙары хаҡында яҙа. Ирандағы ҡурай уйнаусы бәшкәрттәр шул замандан тороп ҡалғандыр, тигән фараз да бар. Ул замандарҙа Ағиҙел һәм башҡа йылғалар бөтөнләй кипкән. Ағиҙел кипкәс, Кама менән Волга ла ҡороған бит инде. Ҡоролоҡто боронғо башҡорттар «ҡара ҡыш» тип атаған. «Ҡарғыш» һүҙе шунан килә. Күрәһең, кешегә иң насарҙы теләү ҙә шул ҡара ҡыш теләүгә бәйлелер.\nАҫаба башҡорттоң мотлаҡ белергә тейеш булған өс шартының береһе — йондоҙҙарға ҡарап эш итеү. Күрәһең, йондоҙҙарҙың телен аңлаған ата—олаталарыбыҙ ҡара ҡыш килеүен алдан белеп, уны үткәреү өсөн әҙерләнеп, ҡоролоҡ әжәленән ҡотолғандыр. Ит, һөт, емеш—еләк ризыҡтары киптереү тәжрибәһе тап шул замандан килә. Халҡыбыҙ ул заманда ҡоролоҡ килгәндә мәмерйәләрҙә һыу запасы һаҡлау серен дә белгән. Йондоҙҙар телен белмәүсе ҡәүемдәр барыһы ла юҡҡа сыҡҡан.\nСинопниктар хәбәр итеүенсә, ошо көндәрҙә ҡар яуасаҡ, Аллаһ бойорһа...\nМалай саҡта эттәрҙең бағана. ағас төптәренә һарып йөрөүен мәҙәк итеп кенә күрә инем. Баҡтиһәң, улар ошо рәүешле йәшәгән ерҙәренә хоҡуғын белдерә икән. Бүреләр ҙә шул рәүешле үҙ биләмәләренең сиген билдәләй. Ҡоштар иһә икенсе ғаилә башлығының һайрау тауышы ишетелгән ерҙә оя ҡора алмай. Биләмә сиген билдәләүҙә рекордты бесәйҙәр ҡуя. Мыяу-заттар ярауын күмеп, бының менән уларҙың оҙағыраҡ һаҡланыуын йәғни оҙағыраҡ ваҡытҡа еҫен һаҡлауын һәм "сик һаҡсыһы" булып хеҙмәт итеүен тәьмин итә.\nЭттәр, бүреләр, ҡоштар, бесәйҙәр донъяһында барыһы ла көйләнгән. Дөрөҫөрәге, бөйөк тәбиғәт уларҙы үҙ биләмәләрен һаҡлау инстинкты менән ошо рәүешле яралтҡан. Кешеләрҙең күбеһенә ер биләмәһе бөтөнләй кәрәкмәй. Донъялар үҙгәреүгә өс тиҫтәгә яҡын ваҡыт үтте: халҡыбыҙҙың нисә проценты бушлай бирелгән пай еренә документ алып, межаланы икән?\nБөгөн «Юлдаш» радиоһы егеттәре Халыҡ–ара Олимпия комитеты (МОК) тирәһендә барған низағтар тураһында һөйләште. Мин үҙ һүҙемдә ҡалам барыбер: низағтарҙың сәбәбе сәйәсәткә түгел, фәнгә бәйле. Беҙҙекеләр МОК–тың ҡуйған дәғүәләрен үҙебеҙҙең фәнни ҡаҙаныштарға нигеҙләнеп кенә кире ҡаға ала бит. Беҙҙә иһә фәндә лә оптималләштереү бара. Ни өсөн фәнебеҙ үҫешә алмай? Сөнки иҡтисадыбыҙ «иҙәндә» ята. Ни өсөн иҡтисад һөйрәлә? Сөнки фәнебеҙ саҡ тын ала. Ә кемдәр был сәйәси мәсьәлә тип әйтә, улар Лениндың һүҙҙәрен иҫкә төшөрһөн: «Сәйәсәт - ул иҡтисадтың бер дәүмәлгә тупланған сағылышы» ("Политика - это концентрированное выражение экономики"). Әгәр ҙә иҡтисадыбыҙ үҫешкән булһа, фәнебеҙ ҙә юғары булыр ине (йәки киреһенсә), ул сағында беҙгә бер ниндәй «МОК» та, «МОП»та дәғүәһен белдерергә баҙнат итмәҫ ине. Көслөләргә дәғүә белдермәйҙәр.\nУраҙамдың бөгөн 47-се көнө. Яйлап-яйлап «эске туҡланыу» йәғни быға тиклем тупланған «запас иҫәбенә туҡланыу» механизмын үҙләштерәм. Осоп тиерлек йөрөйөм. Асығыу тойғоһон еңдем шикелле, кис ауыҙ асыу мөҙҙәте килеп етһә лә, ашағы килмәй. Баҡтиһәң, донъяла иң дөрөҫ туҡланыусылар балалар икән. Улар иртәнге. Төшкө, киске аш тигән шартлы туҡланыу ҡағиҙәләрен ҡабул итмәй, йәғни асыҡҡас ҡына ашарға һорай. Яңыраҡ бер дини китапта уҡыным. Унда Мөхәммәт бәйғәмбәрҙең һүҙҙәре килтерелгән. Уның әйтеүенсә, барлыҡ ауырыуҙарҙың сәбәбе - ашҡаҙандағы ризыҡ эшкәртелеп бөтмәйенсә, өҫтәмә рәүештә ашау.\n"Оптимизм юҡ ул, мәғлүмәт етешмәүе генә бар" тип әйтеүселәр осрай. Уларҙың фекеренсә, нимәлер хаҡында барыһын да белеп бөтмәгән кеше генә яҡты киләсәкте күрә ала. Бик бәхәсле. Мин, мәҫәлән, киреһенсә: халҡыбыҙҙың үткәне, шанлы тарихы хаҡында күберәк белгән һайын үҙемде күберәк оптимист итеп тоям. Мостай Кәрим менән дә килешем: халҡыбыҙ азатлыҡ өсөн көрәшмәгән, ә азатлығын юғалтмаҫ өсөн көрәшкән, тимәк ҡол булмаған. Әгәр ҙә ҡол булһа, регуляр ғәскәре булған дәүләткә өс быуат буйына ҡаршы тора алмаҫ ине.\nСтудент саҡта Өфөлә арзан ғына хаҡҡа туйғансы ашап сығырлыҡ ашханалар була торғайны. Салат йә винегрет, 1-се, 2-се блюдалар, сәй йә компот, картуф йә кәбеҫтә бәлештәре, икмәк - ошоларҙың барыһын 1 һумға алыу мөмкин булды. Әммә һүҙем икенсе нәмә хаҡында. Ашханала нисек кенә, күпме генә туҡланһаҡ та, бер сәғәт тә үтмәй, ҡабаттан асығыр инек. Шул уҡ ваҡытта ятаҡтағы бүлмәгә ҡайтып, әллә ни төрләндермәй генә (йә итле аш, йә картуф, йә вермишель) бер төрлө ризыҡты үҙебеҙ бешереп ашап, аҙағынан сәй эсеп ҡуйһаҡ, көнө буйына туҡ йөрөр инек. Ошо ике төрлө туҡланыуҙың айырымлығын ураҙа тота башлағас ҡына аңланым. Хикмәт еҫтәрҙә икән. Ураҙа еҫ һиҙгерлеген арттыра. Кеше ашты үҙе бешергән саҡта таралған еҫтәр уның ашҡаҙанында тап шул еҫкә, тимәк әҙерләнгән ризыҡҡа кәрәкле ферменттарҙы бүлеп сығарып, ашҡаҙан алдан уҡ шул ризыҡты ҡабул итергә әҙерләнә, алдан уҡ эшләй башлай. Ашханаларҙа иһә кухня бүлмәләре айырым урынлашҡас, еҫтәрҙең залға үтеү мөмкинлеге сикле. Тимәк ашхана ризығын ашҡаҙан эшкәртмәй.\nЯңы йыл алдынан ҡолап китерлек яңылыҡ: спиртлы эсемлектәрҙең градусын кәметәләр, ниндәйҙер тәмләткес өҫтәйҙәр. Был, беренсенән, эсеүселәрҙең һанын ҡырҡа арттырасаҡ, икенсенән, "һыра алкоголизмы" миҫалындағы һымаҡ градусы түбән, етмәһә тәмле булып тойолған эсемлеккә өйрәнгәндәргә унан ҡотолоуы ауыр буласаҡ. Тәҡдим ителгән эсемлек кешенең ихтыярын яйлап, әммә ныҡ итеп һындырыуға иҫәпләнгән. Ҡаты һәм тәме булмаған эсемлекте ҡабул итеүселәр унан тиҙерәк ҡотола ала. Дошманының көслө һәм зәһәр булыуы кешене нығыраҡ һәм тиҙерәк сыныҡтыра. Был хәлде ваҡытында ныҡ эскән һәм унан ҡотолған кеше булараҡ яҡшы аңлайым. Әйткәндәй, 2018 йылдың 19 июлендә айныҡ тормошома 20 йыл тула. Хоҙай ғүмер бирһә, байрам итермен, тием.\nСығанағы — «https://ba.wikibooks.org/w/index.php?title=Мең_дә_бер_күҙәтеүем/60-69&oldid=20649»\nБыл бит һуңғы тапҡыр 09:16 1 апрель 2020 үҙгәртелгән.


Материалы за Январь 2018 года » Страница 8 » "Йәшлек" гәзите\nГазета "Йәшлек" » Материалы за Январь 2018 года » Страница 8\nНовости / Һаулыҡ һаҡлау // 9-01-2018, 11:07\nИрегеҙҙән өй эштәрендә ярҙам һорауығыҙ тәбиғи. Сөнки ғаилә мөнәсәбәттәрен ҡороуҙа, донъя көтөүҙә ике яҡтан да уртаҡ көс һалыу талап ителә. Ҡыҙғанысҡа ҡаршы, проблемағыҙ – күп йәш ғаилә парына хас күренеш....\nМахсус бит // 9-01-2018, 11:03\nАҙнаны һәйбәт кәйеф менән үткәрерһегеҙ. Мәл тәнде һауыҡтырыу өсөн уңайлы. Үткән ваҡиғаларҙы барлап, уларҙан киләсәккә тейешле фәһем-тәжрибә туплаһағыҙ, бик яҡшы булыр ине. Кешегә артыҡ ышаныуығыҙ ҙа йыш зыян килтерер һымаҡ....\nТәҙрәнән төпсөк ташлаһаң - штраф\nЯңылыҡтар таҫмаһы // 9-01-2018, 10:22\nРәсәй кешеләренә автомобиль һәм тимер ют транспортынан тәмәке төпсөктәрен ташлау тыйылды. Был ҡарарға Рәсәй Хөкүмәте премьер-министры Дмитрий Медведев ҡул ҡуйған.\nХәҙер автомобиль һәм тимер юлы буйҙарында, һаҡлау зоналарында, транспорт хәрәкәт иткәндә ҡайнар шлак, күмер һәм көл түгергә, янған төпсөк, шырпы ташларға ярамай. Ялан эштәре мәлендә тракторсы һәм комбайнсыларға махсус урындарҙа ғына тәмәке тартырға рөхсәт ителәсәк. Юл буйҙарында йәшәүселәргә үлән, сүп-сар яндырырға, усаҡ яғырға тыйыласаҡ....\nҮәт, ҡыҙыҡ! (29.12.2017)\nӘҙәбиәт / Юмор // 8-01-2018, 07:00\nЗАГС-та бер парҙың айырылыу эше ҡарала. Ирҙән бының сәбәптәрен һорайҙар.\n– Ҡатыным мыжыҡ кеше булып сыҡты. Кешеләр рәхәтләнеп Май байрамын билдәләгәндә ул: "Шыршыны сығарып ташла", – тип йәнде ашаны.\nБары тик Яңы йылда ғына иң ҡыҫҡа көн. Уянып та етмәйһең, ҡараңғы төшә.\nУңышлының “Башҡорт йорто”\nЭкономика / Үҙ эшеңде башла! // 5-01-2018, 07:00\nИке ай элек Учалы ҡалаһында “Башҡорт йорто” барлыҡҡа килде. Был үҙенсәлекле сауҙа нөктәһен Азамат улы менән бергә асҡан Гөлсинә Фазлыева һөнәре буйынса география уҡытыусыһы. Байтаҡ йылдар элек, тормош шарттары үҙгәреү сәбәпле, яратҡан мәктәп эшенән айырылып, икенсе эшкә тотонорға тура килә уға. Көн дә илһамланып, ҡанатланып мәктәпкә йөрөүҙәрҙе, уҡыусылар менән мәж килеүҙәрҙе һағынып бер була Гөлсинә Шәрәфетдин ҡыҙы. Балаларға, ижадҡа һис бер ҡағылышы булмаған эш менән булышҡанда, күңеле һәр саҡ ҡыуаныс, йыуаныс сығанағы талап итә. Нисек күңел ярһыуын баҫырға белмәй, ҡул эштәренә сума, таштарҙан биҙәүестәр яһап ҡарай. Ә бер көндө ҡул эштәре оҫталарын, шул иҫәптән Гөлсинә Фазлыеваны ла Учалыла үткән конференцияға саҡыралар....


Юғары рухиәт яҡтылығында\nТәүге ҡунаҡтарыбыҙ – Башҡортостандың халыҡ яҙыусыһы Ноғман Мусин менән билдәле драматург Наил Ғәйетбай.\n«Ағиҙел» журналы редакцияһынан «Нәфис әҙәбиәт: хыял, ысынбарлыҡ, тормош талабы» тигән темаға үҙ фекерҙәремде һорағастар, тәүҙә был «тапалған» өлкәгә бәйле яуап биреү бик еңел һымаҡ тойолғайны. Хатта журналдың 90 йыллыҡ тарихы, унда баҫылған төрлө жанрҙарҙағы әҫәрҙәр үҙҙәре үк был һорауға яуап бирә һымаҡ. Ә ныҡлабыраҡ уйлай башлағас...\nИлебеҙҙең бөгөнгө хәленә, иртәгәһенә битараф булмағандар күрә, ишетә, белә йөрөй: йәмғиәтебеҙ ауырый, йәмәғәтселек ҡайнай, температураһы белгестәр тарафынан үлсәнә, төрлөсә фараздар ителә, сәйәсмәндәргә кәңәштәр бирелә, теләктәр әйтелә... Әҙәм ғүмере сүпкә лә тормаған, рухи ҡиммәттәр баһаһын юғалтҡан, йәшәйештең матди яғы ғына бизмәнгә һалынған алғыр заманға, йолҡҡослоҡ дәүеренә инә барабыҙ. Бер ниндәй тикшеренеүҙәрһеҙ ҙә шуныһы асыҡ: күпселектең кисәгеләй ҙә, бөгөнгөләй ҙә йәшәгеһе килмәй.\nХәл-әхүәлебеҙ ысынбарлыҡтың художестволы сағылышы булған (булырға тейешле!) һүҙ сәнғәтендә ни дәрәжәлә күҙаллана һуң? «Ваҡиғалар ваҡыттарҙан киң...» Ошо юҫыҡта әҙәбиәт өлгөрлөк күрһәтә, йылдам хәрәкәттәге тормошҡа эйәрә аламы? Уйлай китһәң, эйәреү генә лә етмәй бит! Киреһенсә, әҙип, үҙ миссияһына ярашлы, йәмәғәтселекте изгелек донъяһына әйҙәп барырға бурыслы... Йәнә лә шуныһы: юлсыға ғына түгел, әйҙәүсегә лә ваҡыты-ваҡыты менән үтелгәнде барлап, алдағыһын самалап алыу ихтыяжы бар. Быныһын инде төп әҙәби-нәфис баҫма булған «Ағиҙел»һеҙ күҙаллау мөмкин түгел. Уңыш-ҡыуаныстарыбыҙ ҙа, юғалтыу-табыштарыбыҙ ҙа уның менән бәйле. Төрлө йүнәлештәге эҙләнеүҙәр ҙә бында моронлай.


Нефтекамск. Официальный сайт администрации городского округа - Республика Башлығы алданған өлөшсөләрҙең хоҡуҡтарын яҡлау буйынса кәңәшмә үткәр&# - Яңылыҡтар\nУнда Башҡортостан Хөкүмәте ағзалары, профилле министрлыҡтар, ведомстволар, хоҡуҡ һаҡлау органдары етәкселәре, муниципалитет башлыҡтары һәм төҙөүсе компания вәкилдәре ҡатнашты.\n— Бөтәгеҙ ҙә биш йыл элек алданған өлөшсөләр менән мәсьәләне ниндәй ҙур көс менән хәл иткәнде яҡшы хәтерләйһегеҙ. 28 йорт, 3 меңдән ашыу граждан зыян күрҙе. Кешеләрҙе бәләлә ҡалдырманыҡ, күптәренә ярҙам иттек һәм был мәсьәләне яптыҡ тиерлек, – тине Рөстәм Хәмитов. – Ҡыҙғанысҡа ҡаршы, Башҡортостан Республикаһы Хөкүмәт Йорто, Дәүләт Йыйылышы – Ҡоролтай, башҡа министрлыҡтар һәм ведомстволар алдында сараһыҙ хәлдә ҡалған пикетлаусыларҙы күреү ғәҙәти күренешкә әйләнде инде. 2014 йылдан миңә килгән мөрәжәғәттәрҙең һаны даими рәүештә арта бара. Граждандарҙың мөрәжәғәттәрендә – меңләгән кешеләрҙең йән әрнеүе. Граждандар властан, хоҡуҡ һаҡлау органдарынан мәсьәләне хәл итергә мөмкинлек биргән генә түгел, киләсәктә бындай осраҡтарҙың ҡабатланыуын булдырмау өсөн ысын эштәрҙе, аныҡ ҡарарҙарҙы көтә.\n— Бөгөн беҙҙә 29 проблемалы объект бар. Һәр ҡайһыһын ентекләп өйрәнергә кәрәк. Улар бөтәһе лә төрлө-төрлө, ошо объекттарҙың һәр береһендә хәл төрлөсә. Һәр береһе буйынса нимә эшләү кәрәклеге, ҡатмарлыҡ кимәле, хәл итеү ваҡыты буйынса тулы аңлау булырға тейеш. Һәр объект буйынса үҙенең план-графигы булыуы зарур, – тип һыҙыҡ өҫтөнә алды Рөстәм Хәмитов. – Тағы ла бер киҫкен проблема – суд ҡарарҙары буйынса йәшәргә бирелгән, әммә төҙөүселәрҙең ғәйебе буйынса билдәләнгән тәртиптә файҙаланыуға тапшырылмаған объекттар. Бында муниципалитет хакимиәттәренә халыҡ менән торлаҡ милекселәре ширҡәтен ойоштороу йәһәтенән әүҙемерәк эшләргә кәрәк. Ул торлаҡ милекселәре ширҡәттәренә күп фатирлы йорт менән идара итеү, шул иҫәптән рөхсәт документтарын рәсмиләштереү, эшләнеп бөтөлмәгән нәмәләрҙе бөтөрөү һәм торлаҡты файҙаланыуға тапшырыу йәһәтенән килешеүҙәр төҙөргә мөмкинлек бирәсәк.\nРөстәм Хәмитов Башҡортостан Республикаһы Дәүләт төҙөлөшө рәйесенә аҙнаһына ике тапҡыр проблемалы төҙөлөш объекттарындағы хәл тураһында уға мәғлүмәт биреп торорға ҡушты.\n— Ошо мәғлүмәт нигеҙендә хоҡуҡ һаҡлау органдары предприятиелар менән ҡаты контроль эш башлай аласаҡ, – тине төбәк етәксеһе. – Эшкә ниндәй тиҙлек биреүҙән ошо процестың нисек хәрәкәт итеүе тора.\nРеспублика Башлығы өлөш төҙөлөшөн тыйыу тураһындағы башланғыс менән Рәсәй Хөкүмәтенә сығырға тәҡдим итте.\n— Әйҙә төҙөүсе банкка барһын, кредит алһын, төҙөһөн, ә һуңынан һатһын. Ул саҡта кешеләр хәүеф зонаһынан сығарыла, – тип билдәләне Рөстәм Хәмитов.\nМуниципалитеттарҙағы алданған өлөшсөләр менән хәл хаҡында Өфө хакимиәте башлығының беренсе урынбаҫары Салауат Хөсәйенов һәм Стәрлетамаҡ башлығы Владимир Куликов һөйләне. Улар, атап әйткәндә, алданға өлөшсөләргә ярҙам тәҡдим иткән, әммә ысынында иһә уларҙың бәхетһеҙлегендә аҡса эшләгән шикле юридик фирмаларҙың әүҙемләшеүен билдәләне. Республика Башлығы төҙөүсе эшмәкәрлегенән зыян күргән граждандар квалификациялы юридик кәңәш алырлыҡ берҙәм республика офисын булдырырға тәҡдим итте.\nНамыҫһыҙ төҙөүселәр «проблемалы» объекттарҙы республикала ғына түгел, башҡа төбәктәрҙә лә ҡалдыра, уларҙың етәкселәре килеп тыуған хәлдән сығыу өсөн ярҙам һорап мөрәжәғәт итә, тип билдәләне Рөстәм Хәмитов.\nРеспублика Башлығы Башҡортостан Хөкүмәтенә һәм муниципалитеттарға алданған өлөшсөләрҙең проблемаларын хәл итеү өҫтөндә системалы өҙлөкһөҙ контроль ойошторорға ҡушты.\n— Төҙөүселәргә шуна әйтәһем килә: ошо ваҡытты уҙғарып ебәрерһегеҙ, бөтәһе лә үтеп китер, тип уйламағыҙ. Үтеп китмәйәсәк, – тип һыҙыҡ өҫтөнә алды төбәк етәксеһе. – Хоҡуҡ һаҡлаусыларға мөрәжәғәт итәм: беҙҙең кешеләрҙе алдаған һәм «ташлап» киткәндәрҙе йәнә бер тапҡыр йәлләмәүегеҙҙе талап итәм.


Сергей Янаки - Журнал Агидель\nМиңә тәржемә менән шөғөлләнергә тәҡдим булғас, кемдән өйрәнергә икәнен белә инем инде. Александр Филиппов, Юрий Андрианов, Николай Грахов, Дим Дәминев һымаҡ билдәле шағирҙарҙың башта үҙ ижады менән, аҙаҡ улар эшләгән тәржемәләр менән танышып, сағыштырып ҡараным. Шунан һуң был мәсьәләгә үҙемдең ҡарашым барлыҡҡа килде. Шуны тәжрибәлә һынап ҡарарға ғына кәрәк ине.\nКүп милли республикаларҙа тәржемәселәр хеҙмәтен шундағы шағирҙарҙың кимәленә күтәреп, тиң баһалайҙар. Мәҫәлән, мин үҙем өсөн Станислав Сущевский тигән ҡыҙыҡ тәржемәсене астым. Баҡтиһәң, ул беҙҙә башлаған һәм, тәҡдим булғас, Дағстанға сығып киткән. Уға шағир булмаҫҡа, ә үҙен фәҡәт тәржемәсе булараҡ асырға тәҡдим иткәндәр икән. Була шундай осраҡтар: кешенең шиғыр яҙыу оҫталығы бар, ә бына шағир булараҡ үҙ йөҙө юҡ! Ул Дағстанға барып, ундағы милли шағирҙарҙы Рәсәй, СССР кимәленә күтәреп, үҙен дә аса алды. Александр Филиппов шуға бәйле бер хәлде лә һөйләгәйне. «Торналар» шиғырында шиғырҙы миллилектән айырып, дөйөмләштереү өсөн, егеттәр (подстрочникта – джигиты, бәлки, шәһиттәр ҙә булғандыр – Д. Ш.) һүҙен һалдаттар тигән донъя өсөн уртаҡ төшөнсәгә әйләндерергә кәрәклеген Рәсүл Ғамзатовҡа бик оҙаҡ тәфсирләргә кәрәк булған. Һөҙөмтәлә Ғамзатовты бар донъяға танытҡан йыр тыуған. Бына ҡайҙа асыла ул тәржемәсенең һиҙгерлеге һәм алдан күрә белеүе! Был – иҫәпләнгән аудиторияға ҡарап, ҡайһы ерҙә миллилекте һаҡларға, ә ҡайһы ерҙә, киреһенсә, киңәйтә һәм юйҙыра бирергә кәрәклеге тураһында әйтеүем.\nМин Өфө агрегат предприятиеһында эшләгәндә, бракка сығарылған изделиены заводҡа кире ҡайтарыу тәртибе бар ине. Әле лә боҙоҡ автомобилдәрҙе кире ҡайтарыу осраҡтары булғылай. Шуның һымаҡ, мин, мәҫәлән, Мәскәүҙә сыҡҡан «Из века в век» серияһындағы башҡорт шиғриәте энциклопедияһының һуңғы сығарылышын китапханаларҙан кире йыйып алыр инем. Ул ысынлап та брак булып сыҡҡан! Төҙөүселәр – Мәскәү әҙиптәре Сергей Гловюк менән Виктор Широков аңлатыуҙарынса, ул бик ашығыс эшләнгән, ниндәйҙер датаға өлгөртөргә тырышҡандарҙыр инде. («Из века в век» – кириллицала яҙылған төрлө телдәр шиғриәтен руссаға тәржемәлә нәшер итеү серияһы. «Башҡортостан» сығарылышында 1000 дана менән баҫылған был китапта 72 башҡорт шағирының әҫәрҙәре ике телдә бирелгән – Д. Ш.) Проект булғас, уға аҡса ла бүленгәндер. Төҙөүселәр үҙҙәре уны бик юғары баһалаған булған, «һуңғы дәүерҙәге иң аҫыл поэтик өлгөләр тупланды» тигәндәр. Ләкин беҙҙең бит сағыштырып ҡарарлыҡ өлгөләребеҙ бар! Мәҫәлән, «Поэты Башкирии» тигән ике томлыҡ сығарылыш. Унда, минеңсә, «үткенсе» шағирҙар һәм шиғырҙар юҡ, төҙөүселәрҙең яуаплылығынан тора был.\nБыл китапта миңә – белеме буйынса филолог булмаған кешегә лә ярылып күренеп ятҡан хаталар күп. Шиғырҙы уҡығанда уҡ төшөп ҡалған ижек, тотош һүҙҙәр һиҙелә, ирекһеҙҙән, был шағир улай яҙмағандыр, ябай орфографик хаталыр, тигән шиккә төшәһең. Шул уҡ шиғырҙың элеккерәк тәржемәләрен ҡараһаң, айырма күренә. Мәҫәлән, мин Роберт Паль тәржемәһенең нисек боҙоп бирелеүен күрҙем. Унда «сети-западня» тигән һүҙбәйләнеш ниңәлер «сети Запада» булып киткән. Рифмаға яраҡлаштырып ижектә баҫым үҙгәреүенә шунда уҡ иғтибар итәһең, ә абайлап уҡыһаң, тотош мәғәнә лә үҙгәреп киткән бит!\nАртабан, әҙәбиәттә билингизм – ике теллелек тураһында. Сөнки тәржемәсе оригинал телен дә белергә тейеш, тигән фекерҙе йыш ишетергә тура килә. Тел әсә һөтө менән һеңдерелә, тип әйтергә яратабыҙ. Минең күп таныштар башҡорт телен көндәлек аралашыу кимәлендә белә, тик был телдә әҫәрҙәр тыуҙырырға һәләтле түгел. Сөнки уларға, дөрөҫөн әйткәндә, был тел әсә теле менән һеңмәгән, улар тормошонда был осорҙо үткәреп ебәргән. Рус теллеләргә лә ҡағыла был. Сит, үҙеңә туған булмаған телдә яҡшы әҙәби әҫәр тыуҙырыу – бик һирәктәргә иҫкәрмә рәүешендә генә эләккән сифаттыр, тим. Әйтәйек, Набоковҡа. Ә бына Ғәзим Шафиҡовтың был йәһәттән шаҡтай ҡыйынлыҡтары булғанлығы хаҡында беләм. Ул, Ҡырғыҙстанда тыуып, Башҡортостанда үҫеп, русса ижад итергә бик теләгән кеше, һәр ваҡыт тел мәсьәләләренә килеп төртөлөр булған. Һәм, әйтергә кәрәк, үтә ныҡышмаллығы һәм тырышлығы ярҙамында был кәртәләрҙе еңә барған.\nТел – ул халыҡтың донъяға ҡарашы, уның мәҙәниәте, йәшәү рәүеше. Тел шул төшөнсәләрҙең һәр, күҙәнәгенә тип әйтәйекме, үтәнән-үтә һеңгән. Өҫтәүенә, һәр ауылда, ғаиләлә лә уны ҡулланыуҙың үҙенсәлектәре бар. Телде өйрәнеп була, тип беҙ бигерәк ябайлаштырып әйтергә күнеккәнбеҙ. Улай түгел шул. Мин, бына, бик теләһәм, башҡорт телен яҡшы уҡ өйрәнә алыр инем, тиәйек. Академик кимәлдә, бәлки, өйрәнә лә алыр инем, ниндәйҙер уртаҡул мәҡәләләр ҙә яҙыр инем. Ләкин мин был телдә бер ҡасан да халыҡсан, кешеләр кинәнеп уҡырлыҡ әҙәби-нәфис әҫәр тыуҙыра алмаясаҡмын. Милли кейем кейеп, башҡортса һөйләшеп йөрөһәм дә, мин башҡорт булмайым. Шундай уҡ һорау тыуа: башҡорт русҡа әйләнә аламы? Йәмғиәтебеҙҙә, артыҡ ҡыҙған баштанмы, шундай фекер ҙә йөрөй: башҡорт һәм башҡа милләт балалары ҡала шарттарында русҡа әйләнә, тиҙәр. Юҡ, мөмкин булмаған эш был. Һәр телдең, ана шул, инә һөтө менән һеңдерелгән серле сигналдары була, уны өлкәнәйгәс, телде уҡып өйрәнеп табып булмай. Мин үҙем йыш ҡына шиғырҙарымды ысын рус кешеһенә биреп (Янаки сығышы буйынса грек – Д. Ш.), унан һорағаным бар: «Ҡайһы ерҙәре менән килешмәйһең?» Шунда, бына ошо ере русса әйтелмәгән, былай һөйләшмәйҙәр, тигән яуап ишетәһең.\nБилингизмда мәсьәлә уны ниндәй кимәлдә белеүгә ҡайтып ҡала. Бына, минең алдымда профессор Кәбир Закирйәновтың «Двуязычие и перевод» тигән китабы. Бик файҙалы китап. Ул билдәле телсе Гудковтың, сит телде юғары кимәлдә белеү мөмкин түгел, тигән дәлилен килтерә. Тимәк, беҙ билингизм тураһында һүҙ йөрөткәндә тик уны өйрәнеү кимәле тураһында һүҙ алып барырға тейешбеҙ. Рус теле халыҡ-ара аралашыу теле булып һанала. Рәсәйҙә был телде белмәгән бер кеше лә юҡ, тиергә мөмкин. Илебеҙҙең ярты халҡы билингивист хәҙер. Тик ниндәй һуң ул белем кимәле? Аңлашыла – аралашсы һөйләш теле, хатта иң ябай грамоталылыҡ хаҡында ла әйтеп булмай. Бындай кимәлгә сит халыҡ вәкиле менән аҙна буйы яҡын аралашып та етергә мөмкин.\nБеҙ бында белеү кимәлен ошо телдә юғары әҫәрҙәр яҙыу менән билдәләйбеҙ бит. Ә бит бер телдә булған ҡайһы бер һүҙҙәрҙең икенсе телдә ауаздашы ғына түгел, хатта төшөнсәһе лә булмай сыға. Шуны нисек ҡыҫҡа ғына шиғыр юлына һыйҙырмаҡ кәрәк? Мин бер тапҡыр Рәмзилә Хисаметдинованың ике юлын тәржемә итер өсөн аҙна буйы баш ватҡаным хәтерҙә.\nДөрөҫ, беҙ әле тәржемә тураһында әҙ һөйләйбеҙ. Шулай уҡ, тәржемәләрҙе тикшереү, бер-береңә тәнҡит һүҙҙәре әйтеү ҙә юҡ. Секцияларҙа, түңәрәктәрҙә йәш авторҙарҙың яҙмаларын тикшереү бар. Ә бына тәржемә әҫәрҙәр тураһында – ләм-мим. Мәҫәлән, һуңғы арала «Бельские просторы» журналында тәржемәи әҫәрҙәрҙе хатта редакторлап та тормай баҫа башланылар. Оҫта кеше яҙған, уны ярайһы уҡ оҫта тәржемә иткәндәр – нимәһен ҡарарға, тигән һымағыраҡ инде. Ә был юл бик насар – кешене тәржемә әҫәрҙәрен уҡыуҙан бөтөнләй биҙҙерергә мөмкин. Маҡсат бит – башҡорт яҙыусыһын рус телле уҡыусыға асыу. Тимәк, был әҫәр рус телендә башҡортса һымаҡ уҡ матур яңғырарға тейеш! Әгәр тәржемәсе шуны оҫта эшләй алмаһа, ул үҙен тәржемәсе булараҡ түгел, ә авторҙы насар шағир тип күрһәтәсәк. Баяғы әйткәнемсә, «иң аҫыл өлгөләр һайлап алынды» тиелгән дә булһа, уҡыусы, ғөмүмән, был халыҡтың әҙәбиәте шундай икән, тип уйлап ҡуймаһа әле.\nШуға күрә, әгәр берәйһенең шиғырын мин тәржемә итергә һайлап алғанмын икән, уны тотош донъя кимәленән сығып баһаларға һәм шул кимәлдә торорлоҡ итеп эшләргә лә тейешмен. Мәҫәлән, инглиз һәм Европа телдәренән руссаға тәржемә ителгән әҫәрҙәрҙе беҙ алдан уҡ яҡшы тип ҡабул итәбеҙ. Сөнки алдан уҡ был әҫәрҙәр шул халыҡ араһында киң таралып, автор танылған була. Беҙ барыбыҙ ҙа дөйөм бер эш менән булабыҙ, тимәк, ни тиһәң дә, иң алдан барыбер шағир булыу килергә тейеш, шунан һуң ғына ул һәйбәт тәржемәсе лә була ала. Хәйер, һеҙҙең алдағы сығарылыштарығыҙҙа бөтә бөйөк яҙыусыларҙың да тәржемә менән әүҙем шөғөлләнгәне тураһында һүҙ булғайны инде. Хәҙер шиғыр яҙыусылар күп ул. Төрлөсә шөғөлләнәләр. Тик бына шул шиғырсылар араһынан ысын шағирҙарҙы табыу ҡыйын. Был ниҙән килеп сыға? Элекке, классик тип әйтәйекме, шағирҙарҙы алып өйрәнеп ҡараһаң, шуны күрергә мөмкин: уларҙың һәр ҡайһыһы – айырым һәм бөтөн бер донъя! Унда инергә, ҡыҙырып йөрөргә, шул донъяла йәшәргә һәм шуға бәйле үҙеңә лә үҫешергә була. Шул донъяны ҡорорға уларҙы үҙҙәре йәшәгән ваҡыт, донъя, шуға ҡараш этәргән. Һуғыш ваҡытында халыҡ араһынан геройҙар килеп сыҡҡандағы һымаҡ.\nБеҙҙең әлеге дәүерҙә лә (уны нисек кенә атамаһындар, шиғри һүҙгә мохтажлыҡ юҡ) матур яҙа белгән кешеләр күптер ул, тик ана шул сағыу балҡырлыҡ, үҙ донъяһын булдырырлыҡ шәхестәр күренмәй. Бигерәк тә яҙыу һәм сығарыу өсөн мөмкинлектәр күбәйеп киткәндә. Улар үҙҙәренең ваҡ ҡына донъясыҡтарында, бер нисә дуҫ-иштәре араһында шағир исеме күтәреп йөрөй ҙә, шуның менән ҡәнәғәт. Был айырыуса йәштәрҙең ижадын байҡағанда асыҡ күҙгә ташлана. Ҡасандыр, Матбуғат йортонда эшләгәндә, беҙҙең арала бер эшсе яҙыусы ла бар ине. Ул миңә үҙенең сатирик хикәйәләрен уҡырға биреп торҙо. Шуларҙы уҡығанда, ғәжәпкә ҡалдым: уның һәр хикәйәсеге кем тарафынандыр ентекләп тикшерелгән, иҫкәрмәләр һәм тәҡдимдәр менән сыбарланып бөткән! Ул шуны бер ҙә аптырарлыҡ тип тә, үҙен кәмһетеү тип тә һанамай, төҙәтеп эшләй ҙә, тағы тикшертергә алып китә ине. Йәше лә ул замандар өсөн әллә ни йәш түгел, ҡырҡты уҙған «йәш яҙыусы». Бына нисек бәпләп, ентекле рәүештә тәрбиәләгәндәр йәштәрҙе.\nӘ хәҙерге йәштәргә берәй һүҙ әйтеп ҡара! Креатив, оригиналлек тигән тулҡынды үҙҙәренең кәрте итеп алған да улар, барыһынан да тик маҡтау һәм хуплау ғына көтә. Мәҫәлән, «Бельские просторы» журналы үткәргән конкурстарҙы тикшергәндә беҙ күптән инде бергә йыйылышмайбыҙ. Интернетта асылған биттә яҙып барһаҡ, барыбыҙ ҙа шунда бер биттәбеҙ бит, тигән менән килешкәнбеҙ. Был ваҡытты экономиялаһа ла, һәр ваҡыт файҙа бирмәй. Ә бит йәш кеше менән ҡара-ҡаршы ултырып, үҙенең тиңдәштәре һәм абруйлы өлкәндәр алдында уға фекерҙәреңде еткереү, һинең дәғүәләреңә яуабына уның дәлилдәрен дә ишетеү бөтөнләй икенсе нәмә бит. «Клавиатура ҡыҙармай» тигән заманса әйтем бар, яҙғандары тураһында ижадташтарының ни уйлауын ишетһә, кеше, бәлки, уйлана ла башлар ине, шунан уларҙы ҙур аудиторияға сығарыуҙан тыйылып та ҡалыр ине. Кем әйткән әле йәш яҙыусыға, яңы шиғырҙарыңды әсәйеңә һәм һөйгәнеңә уҡыма, тип? Сөнки улар бер ҡасан да, насар яҙылған, тип әйтмәйәсәк, тик маҡтауҙар ғына яуҙырасаҡ. Ана шунан тыуа һәм үҫә лә инде беҙҙә һеркәһе һыу күтәрмәҫ «бөйөк» йәш таланттар. Быны мин башта – шағир, унан һуң тәржемәсенең нисек тыуыуына бәйле әйтәм.\nТағы ла, һуңғы ваҡытта үтә модалыға әйләнгән «әҙәбиәттә креативлыҡ» тигән төшөнсә тураһында. Был, нисек кенә парадоксаль булмаһын, йәш кешенең ҡурҡаҡлығынан киләлер, тием. Күҙ алдына килтерегеҙ әле: ҙур, иркен ипподром буйлап яңғыҙ ат сабып йөрөй… Ул бер үҙе, бар иғтибар тик унда ғына. Тик бына янында башҡалар юҡ, уның сығышын сағыштырып ҡарарлыҡ дәғүәселәре юҡ. Был бер яҡтан шәп тә, ләкин трибуналар тиҙҙән уны онота. Ана шуның өсөн дә был сапҡынсы төрлөсә ҡыланып, үҙенә күҙ һалдырырға тырыша башлай – бына мин нисек булдыра алам!\nҮҙҙәрен алдынғы ҡарашлы һәм үҙенсәлекле тип атаған бөгөнгө йәш ижадсыларҙың тормоштан түгел, ә текстан текст эҙләүҙәрен мин шул «ат сабышына» оҡшатам. Быуаттар дауамында әҙәбиәттең үҙ критерийҙары барлыҡҡа килгән бит, хәҙер нимәнелер ниҙер менән сағыштырып ҡарап була: яҙа беләме кеше, әллә бик яҙғыһы ғына киләме. Шуға ла, бөтөнләй иҫәргә һанамаһындар өсөн, халыҡ алдына (күпселектә публикаға түгел, ә интернетҡа) сығыр өсөн мөмкин тиклем аңлайышһыҙыраҡ нәмә уйлап сығарырға кәрәк. Был юлдарҙа автор ни әйтергә теләне икән, тип уйланып ултырһындар өсөн.\nӘ бит бөйөклөктөң ябайлыҡта икәне мәғлүм. Шуға ла бөйөк әҙиптәрҙе күберәк кеше уҡый, аңлай һәм ҡабул итә. Ә креативлыҡ ул – бер стакан һыу эсендә дауыл ҡуптарыу, бер түңәрәк эсендә ҙур шағир булып танылыу. Шуға ундай китаптарҙы ҙур тираж менән сығарып булмай, уларҙы алыусы булмаҫ ине, 100 – 500 дана булһа ла етә.\nОшонда беҙ әҙәбиәттең дә сәнғәт икәнен иҫкә төшөрөргә тейешбеҙ. Һәр сәнғәт төрөнөң үҙ ҡанундары булған кеүек, әҙәбиәттең, шиғриәттең дә беҙгә тиклем барлыҡҡа килгән, халыҡта һыналған һәм ҡабул ителгән ҡанундары бар. Тәржемә менән дә халыҡтар, илдәр үҙ-ара аралаша башлағандан алып шул уҡ хәл. Был өлкәлә хәҙер нимәлер уйлап сығарыу мөмкин түгел, тип әйтмәҫ инем, әммә беҙгә тиклем булған тәжрибәне лә өйрәнәһе лә өйрәнәһе. Шул иҫәптән – беҙгә иң яҡын булған руссанан башҡортсаға, башҡортсанан руссаға тәржемә тәжрибәһен дә. Ҡыҙғанысҡа ҡаршы, тип әйтәйекме, был өлкәлә һәр кем, үҙемдең тәжрибәмдән сығып әйтә алам, үҙе генә юлдар һалыусы, системалы эш алып барылмай.\nРуссанан Дамир Шәрәфетдинов тәржемәһе.


Бөрйәндә, Инсебикә ҡаяһы янында...\n2 Август 2019, 20:30\nҺауа-десант ғәскәрҙәре көнө Бөрйән районында һәр йыл яҡшы ойошторола. Уларҙың быйылғы 89-сы тыуған көнө лә сағыу, матур бер иҫтәлек булып күңелдәрҙә ҡалыр, сөнки уларға арнап стела асылды.\nҺауа-десант ғәскәрҙәре көнө Бөрйән районында һәр йыл яҡшы ойошторола. Уларҙың быйылғы 89-сы тыуған көнө лә сағыу, матур бер иҫтәлек булып күңелдәрҙә ҡалыр, сөнки уларға арнап стела асылды. Ул район мәҙәниәт йорто эргәһен йәмләп торасаҡ. Шунда уҡ Һауа-десант ғәскәрҙәре флагы күтәрелде, салют аттырылды.\nЙыйылыусыларҙы район хакимиәте башлығы Рөстәм Шәрипов тәбрикләне, ойоштороусыларға, запастағы десантсыларға рәхмәт әйтте. Сараның маҡсаты – йәш быуында илһөйәрлек тойғоһо тәрбиәләү, Һауа-десант ғәскәрҙәре һалдаттарының байрам йолаһын нығытыу, тине ул.\nҺүҙ тантана сәбәпселәренә лә бирелде. Бер үк ваҡытта сәхнәләге экрандан һалдаттарҙың бурысын үтәгән ваҡытта, байрам сараларында төшкән фотолар, видеороликтар күрһәтелде.\nБайрам концертынан һуң күмәкләп фотоға төшөү ойошторолдо. Төштән һуң Иҫке Собханғол – Мәһәҙей – Яуымбай – Байназар – Ҡурғашлы – Иҫке Мөсәт – Яңы Мөсәт маршруты буйынса десантсыларҙың флагтар елберләтеп автомобилдәрҙә үтеүен тамаша ҡылды халыҡ.\nБайрам Инсебикә ҡаяһы янындағы аҡланда ҡатнашыусыларҙың етеҙлеккә, таһыллыҡҡа, сослоҡҡа ярышы менән тамамланды.\nА. Дауытов фотоһы.


Рөстәм Хәмитов Малайзияның рәсми делегацияһы менән осрашты // Сәйәсәт | новости башинформ.рф\nРөстәм Хәмитов Малайзияның рәсми делегацияһы менән осрашты\n14:34, 8 ноября 2011 Сәйәсәт\nШишәмбе, 8 ноябрҙә, Башҡортостан Президенты Рөстәм Хәмитов Малайзияның эшлекле даирәләре вәкилдәре менән осрашты. Малайзияның Рәсәй Федерацияһындағы Ғәҙәттән тыш һәм Тулы хоҡуҡлы вәкиле Зайнол Абидин Омар ҡатнашлығында үткән осрашыуҙа иҡтисади хеҙмәттәшлекте үҫтереү мәсьәләләре тикшерелде.\nРеспублика башлығы ҡунаҡтарҙы төбәктең социаль-иҡтисади үҫеше, Башҡортостандың сәнәғәт потенциалы менән таныштырҙы. Президент, Малайзия делегацияһының июндәге визиты ваҡытында хеҙмәттәшлек тураһында тәүге килешеүгә ҡул ҡуйылды, ә хәҙер реаль эштәр кәрәк, айырыуса ике яҡҡа ла файҙалы хеҙмәттәшлек өсөн ҙур потенциал булғанда, тип билдәләне.\nОсрашыуҙа билдәләнеүенсә, Башҡортостан менән Малайзия араһындағы тауар әйләнеше ҙур түгел, ул бер миллиард долларҙан ашмай. Был һан күп тапҡыр арттырыуҙы талап итә, тип һыҙыҡ өҫтөнә алды Рөстәм Хәмитов.\nБашҡортостан Президенты әйтеүенсә, республика инвестициялар һалыу йәһәтенән күркәм төбәк булып тора. Быйылғы йыл йомғаҡтары буйынса ғына ла 5 млрд долларҙан ашыу инвестициялар килеүе көтөлә. Төбәктә Сауд Ғәрәбстаны, Германия, Япония, Көньяҡ Корея эшҡыуарҙары әүҙем эшләй. Башҡортостан Малайзия менән дә хеҙмәттәшлекте үҫтерергә әҙер, тип һыҙыҡ өҫтөнә алды республика башлығы. Инвесторҙар эшмәкәрлеге өсөн уңайлы шарттарҙы шәхсән үҙем гарантиялайым, тип билдәләне ул. Инвесторҙар өсөн ярайһы ҙур ташламаларҙы күҙаллаған ошо арала ҡул ҡуйылған закон — быға асыҡ миҫал.\nПаханг штатының баш министры Аднан бин Хаджи Якоб Башҡортостан Президентына Малайзия делегацияһы менән шәхсән үҙе осрашҡаны өсөн рәхмәтен еткерҙе. Ул төбәктәге сәйәси хәлдәр, илдең иҡтисади үҫеше тураһында һөйләне, сәйәси хәлде тотороҡло тип баһаланы. Баш министр Малайзияның биотехнологиялар өлкәһендә хеҙмәттәшлекте үҫтерергә, Өфө моторҙар эшләү производство берекмәһе менән мөнәсәбәттәрҙе нығытырға теләүен билдәләне, мейе күҙәнәктәрен трансплантациялау буйынса үҙәк ойоштороу тураһында һөйләне. Аднан бин Хаджи Якоб, республикаға визитыбыҙ дауамында артабан хеҙмәттәшлек итеү өлкәләре асыҡланыр, тигән өмөтөн белдерҙе.\nТеги: БР Президенты осрашыуҙары, тышҡы иҡтисади хеҙмәттәшлек


Хәбәрҙәр: Германияла Освенцимдың элекке һаҡсыһы өҫтөнән суд башланды.\nГерманияла Освенцимдың элекке һаҡсыһы өҫтөнән суд башланды.\nГерманияла Детмольд округы судында Освенцимдың элекке һаҡсыһы, 94 йәшлек Райнхольд Ханнинг өҫтөнән хөкөм эше башланды. Уны 170 мең самаһы тотҡондо үлтереүгә булышлыҡ итеүе ихтимал, тип баралар. Тәфтиш мәғлүмәттәре буйынса, Ханнингҡа, СС формированиелары ингәндә һәм 1942 йылдан бирле концлагер һағында эшләй башлағанда, 20 йәш булған. Суд залында нацистарҙың енәйәт шаһиттары һәм ҡорбандарҙың туғандары ла бар.\nКүптәр, нацист енәйәтселәре өҫтөнән был суд һуңғыһы, тип уйлай – ғәйепләнеүселәр һәм шаһиттар инде бик оло йәштә. Суд Ханнингтың иҫе-аҡылы теүәл тип тапты һәм уның йәше ололоғона ҡарап торманы.\n“Крематорийҙарҙан, крематорий мейестәренән ялҡын урғылып торҙо. Янған әҙәмдәрҙең еҫен һөйләп аңлатырлыҡ түгел ине, тап кешеләрҙе яндырыуҙарын күҙ алдына ла килтереүе ауыр ине,”-ти Освенцимдың элекке тотҡоно Леон Шварцбаум.\n“Овенцимдың СС һаҡсыларынан берәй шәфҡәт күрҙегеҙме?-тип һорайҙар йыш ҡына. Быны барығыҙҙың да белеүен теләйем: ул бөтөнләй булманы. Туҡмауҙары, төрткөләүҙәре, кәпәсегеҙҙе алып бәреүҙәре, ә һеҙ кәпәс артынан киткәс, атып үлтереүҙәре мөмкин ине,”-ти икенсе шаһит Джастин Зондер.\n“Аушвиц-Биркенау” үлем лагеры комплексында, башлыса газ камераларында, миллион 100 мең йәһүд, тиҫтәләрсә мең сиған, 150 мең совет хәрби хеҙмәткәре, шулай уҡ төрлө милләттәрҙең енси әҙселекте тәшкил иткән вәкилдәре, сәйәси тотҡондар һәм сектанттар юҡ ителгән. Тарихта халыҡты иң күпләп ҡырыу урыны- концлагерҙар. Освенцим 1945 йылдың 27 ғинуарында Совет ғәскәрҙәре тарафынан азат ителә.


Баш ҡалала полиция хеҙмәткәрҙәре һәләк булған хеҙмәттәштәренең балаларын Яңы йыл менән ҡотланы // Йәмғиәт | новости башинформ.рф\nБаш ҡалала полиция хеҙмәткәрҙәре һәләк булған хеҙмәттәштәренең балаларын Яңы йыл менән ҡотланы\n11:35, 27 декабря 2012 Йәмғиәт\nӨфөнөң Конгресс-холында полиция хеҙмәткәрҙәре һәләк булған хеҙмәттәштәренең балалары өсөн Яңы йыл байрамы ойошторҙо. Сарала 60-тан ашыу бала ҡатнашты. Ҡыҙҙар һәм малайҙарҙы яҡынлашып килгән байрам менән республиканың эске эштәр министры Михаил Закомалдин ҡотланы һәм, министрлыҡ хеҙмәттәштәренең ғаиләләре хаҡында һәр саҡ хәстәрлек күрәсәк, тип билдәләне. Министр һәм БР буйынса Эске эштәр министрлығы ҡарамағындағы Йәмәғәт советы вәкилдәре балаларға иң изге хыялдарының тормошҡа ашыуын теләне. Әйткәндәй, Башҡортостан буйынса Эске эштәр министрлығынан дүрт бәләкәй делегат кисә Мәскәүҙә үткән Кремль шыршыһында ҡатнашты, тип хәбәр иттеләр ведомствоның матбуғат хеҙмәтенән.\nТеги: бр буйынса эске эштәр министрлығы,социаль яҡлау


Килем ауылында экологик субботниктар үтә\n14 Июль 2011, 17:54\nБүздәк районының Килем ауылында экологик субботниктар үтә, тип хәбәр итте «Башинформ» агентлығына «Килем» татар тарихи-мәҙәни үҙәге мөдире Гүзәл Латипова.\nКилем халҡы ауыл территорияһын сүп-сарҙан, ҡый үләндәренән таҙарта, төҙөкләндерә, буяй һәм аҡлай. Юлдарға, паркка, һарай, мәсет алдындағы майҙансыҡтарға айырыуса иғтибар бүленә, зыярат төҙөкләндерелә.\nШулай уҡ Килем халҡы 2010 йылдың көҙөндә Милләт-ара татыулыҡты нығытыу йылы хөрмәтенә ултыртылған ағастар аллеяһын ҡарай.\nЭкологик субботниктар аҙна һайын ял көндәрендә үтә.\n— Татар ауылыбыҙҙың һәр саҡ таҙа булыуын теләйбеҙ, бында мосолмандар йәшәүе күренеп торһон, - тип әйтә Гүзәл Латипова. – Үҙебеҙгә лә тәрбиәле ауылда йәшәүе күңелле, ҡунаҡтар алдында ла оят түгел.


Ояһында ни күрһә... » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Әҙәбиәт » Ояһында ни күрһә...\n07.07.2019 Ояһында ни күрһә...\n“Һаумыһығыҙ, апай. Мин һабаҡташығыҙ Эльвираның оло ҡыҙы Сәкинә булам”.\n“О-о-о, бына бит, интернет булғас, күптән күрмәгән дуҫтарҙың балалары менән дә таныштым. Нисә йәш булды инде һиңә?”\n“Май айында 16-ны тултырҙым”.\n“Әсәйеңдәр ни хәлдә? Эшләп йөрөймө?”\n“Һәйбәт кенә. Әлегә эшләмәй...”\n“Бәйләнештә” селтәрендә өҫтәлгән яңы дуҫым менән шулай әңгәмә ҡороп ебәрҙек. Эльвира менән беҙ алты йыл буйы бер парта артында ултырып белем алдыҡ, айырылмаҫ дуҫтар булдыҡ. Йәшлек йылдары ла бергә уҙҙы. Тик икебеҙ ике яҡта тормош ҡороп ебәргәс, араларыбыҙ өҙөлдө. Мин баш ҡалала эшкә урынлаштым, ә әхирәтем Урал аръяғы райондарының береһендә йәшәгән егеткә кейәүгә сыҡты. Тәүге осорҙа аралаша инек ул. Бер мәлдә ауылға ҡайта алмай, телефон номерҙары үҙгәреп, бәйләнеш бөтөнләй өҙөлдө. Бына бит, ҡыҙына ла 16 йәш тулған. Ғүмер тигәнең үтә лә китә икән ул. Бер нисә көн үткәс, Сәкинә мине аптырауға һалды.\n“Апай, быйыл 9-сы класты тамамланым. Ауылда ҡалғым килмәй, берәй колледжға уҡырға инергә ине. Шуға һеҙҙең менән кәңәшләшәм. Хәлем үтә лә ауыр: атай-әсәйем ныҡ эсә. Бик теләһәм дә, Өфөлә уҡырға мөмкинлек юҡ, Сибайға барырға ине. Бөгөнгө көндә ниндәй һөнәр менән аяҡҡа баҫырға була?”\nМедицина хеҙмәткәрҙәренә һәр ваҡыт ҡытлыҡ булыуын иҫәпкә алып, ҡыҙға ошо йүнәлештә уҡырға барырға тәҡдим иттем. Атайым яҡлап туған тейешле апайым документтар ҡабул иткән саҡта ярҙам да итеп ебәрҙе. Шулай итеп, Сәкинә студент булып китте.\nӘ Эльвираның эскегә һалышыуы мине бер аҙ аптырауға һалды. Дөрөҫөн генә әйткәндә, уның да бала сағы эскән атай-әсәй менән үтте. Тәүҙәрәк ауыр тормошон аңламай инем, үҫә килә эскән әҙәмдәрҙең балаларының хәленә инә башланым. Бөтә мәктәп балалары уҡыу йылы башында энәнән-ептән сыҡҡан кейемдә килһә, дуҫым бер үҙе былтырғы итәк менән аҡ блузкаһын кейер ине. Хәлен аңлаған күрше-тирәһе, ҡайтҡан ҡала ҡунаҡтары бәләкәсәйгән, кейеп ялҡҡан кейемдәрен уға бирер булды. Ашау менән дә шул уҡ хәл: мәктәп ашханаһы, өйҙәге таҡы-тоҡо ризыҡ. Хәлен аңлағас, беҙгә килгәнендә буш сығармаҫҡа тырыштым. Сәй эскәндән һуң, күстәнәсен дә төрәм. Ҡайһы саҡта үҙе лә икмәк һорап алғыланы.\n– Миндә элек ытырғаныу тойғоһо була торғайны. Нужа ҡалас ашата, тигәндәй, йәшәй-йәшәй ул юҡҡа сыҡты, – тине ул, бер саҡ асылып китеп. – Кешенекен ашайым, кейәм. Бер көндө күрше Мәҙинә инәй, оном ҡортлаған, тип малына ашатырға йөрөй ине, һорап, өйгә алып ҡайттым. Иләп алдыҡ та, икмәк бешерҙек. Эй тәмле булды. Сусҡа итен дә ашайым. Мәктәп ашханаһында күптәр бутҡа, аш ашамай, ә минең өсөн донъялағы иң тәмле ризыҡ унда кеүек. Өйҙәге араҡы, көмөшкә еҫенә лә өйрәнә башланым. Бала саҡта иҫерек әсәйем ҡосаҡлап ярата башлаһа, ситкә этә, ҡаса башлай торғайным. Ә хәҙер йәлләйем, илай башлаһа, ҡосаҡлап йыуатам, битен йыуам.\nЭльвираның ата-әсәһе йылдан-йыл эскелек һаҙлығына нығыраҡ батты. Дауалауҙар, уҡытыусылар һәм ауыл хакимиәте хеҙмәткәрҙәре үткәргән һөйләшеүҙәр бер ниндәй ҙә һөҙөмтә бирмәне. Ауырлыҡтарҙы күп күргән балалары нисек тә белем алырға, ғаилә ҡорорға, аяҡҡа баҫырға тырышты.\nӘхирәтем мәктәпте тамамлағас, район үҙәгендәге һөнәрселек училищеһында уҡыны ла, балалар баҡсаһына ашнаҡсы булып эшкә урынлашты. Ситтән тороп БДУ-ла белем ала башланы. Сессия ваҡытында танышҡан Рәсим исемле егет менән ғаилә ҡороп, ауылдан сығып китте. Белеүемсә, уҡытыусы булып эш башлағайны, яңы йорт һалып сыҡтылар. Ул киткәс, тамам юлдан яҙған ата-әсәһе эскелек арҡаһында бер-бер артлы вафат булды. Эльвира бер туған һеңлеһенә лә белем алырға, туйын үткәрергә ярҙам итте, тинеләр. 24 йәшкә еткәнсе һыу үткеһеҙ аралашҡан әхирәтемдең араҡы түгел, хатта һыра ла эскәнен күрмәнем. Мәктәпте тамамлауға биш йыл тулыу айҡанлы осрашыуҙа ла ул бер үҙе һут эсеп ултырҙы.\n– Бала саҡта эскән ата-әсәйҙән, уларҙың дуҫтарынан шул тиклем бүктем, шешә яғына әйләнеп тә ҡарағым килмәй. Эсмәҫкә, тип үҙ-үҙемә ант иттем. Рәсим менән дә тәү сиратта эсмәгәне өсөн дуҫлаштым бит, – тине ул беҙгә.\nАҙып-туҙып йөрөмәгән, эскән ата-әсә арҡаһында бала саҡтан күп ауырлыҡ күргән, тырышып-тырмашып белемгә ынтылған аҡыллы әхирәтемдең эсеп йөрөүенә, балаларын ҡарамауына, эшен ташлауына аптыраным. Сәкинә ҡыҙының һөйләүе буйынса, хәлдәр ысынлап та хөрт:\n– Уларҙы ата-әсәлек хоҡуғынан мәхрүм итергә була, бер нисә тапҡыр райондың социаль яҡлау бүлегенән килеп, беҙҙе балалар йортона оҙаттылар. Тәүгеләрендә уларҙы, ауылды һағынып, өсөбөҙ өс карауатта илап ятыр инек. Тора-бара мин приютта йәшәү күпкә яҡшыраҡ икәнен аңлай башланым. Ашаталар, эсерәләр, байрамдар матур үтә, уҡырға теләһәң, юғары уҡыу йортона инергә була. Ҡасан ҡайталар, кем менән ҡайталар, тип ҡурҡып ултыраһы түгел. Ҙурайғас, айырым фатир алырға ла була ине. Ә беҙгә әсәй ғүмерҙә лә уҡырға ярҙам итмәйәсәк. Йәшәү урыны тураһында әйтәһе лә түгел: ҡустым тыуғас алған “әсәлек капиталы”н күптән мутлашырға яратыусы әҙәмдәр аша аҡсаға әйләндереп, эсеп бөттөләр. Тик мине, нисек кенә теләһәм дә, приютта ҡалдырманылар. Имеш, ғаилә тәрбиәһе мөһимерәк. Айнығып, матур кейемен кейеп килгән әсәйемә лә нығыраҡ ышандылар, шикелле, ул беҙҙе һәр саҡ 1 – 2 айҙан килеп алыр булды. Ә мин беләм: бер нисә аҙна үтеү менән улар ҡабат эсә башлаясаҡ. Тағы ла ауылдың эскеселәре йыйыла, атайым әсәйемде дуҫтарынан ҡыҙғанып һуғыша. Беҙҙең өсөн иң рәхәте – уларҙың шешәләш дуҫтарына китеп, 2 – 3 көнгә юғалыуы. Исмаһам, өйҙә тыныс булып ҡала.\nМин мәктәпкә уҡырға барғансы атай-әсәйем эсеп йөрөмәне. Икеһе лә мәктәптә эшләне, абруйҙары ҙур ине. Был һаҙлыҡҡа батыуҙары нисек булғандыр, хәтерләмәйем. Барыһы ла яңы йортҡа күскәс башланды. Эшкә иҫерек килгәндәре өсөн икеһе лә эштән ҡыуылды. Һеңлемде лә, ҡустымды ла үҙем ҡарап үҫтерҙем. Ә өй хәҙер бөтөнләй ҡотһоҙ: эсендә йүнле әйбер ҡалманы. Бесән эшләргә аҡсалары ҡалмағас, малды ла бөтөрҙөләр. Йәй көнө еңелерәк: дарыу үләндәре йыйып тапшырһаң, магазиндан ризыҡ алырға була. Еләк һатып та аҡса эшләнек...\nСәкинәне интернет селтәре аша булһа ла йыуатырға, кәйефен күтәрергә тырыштым. Студент булып киткәнсе байрамдарҙа әҙләп аҡса күсерҙем, Сибайға барыусы туғандарым аша бер нисә тапҡыр күстәнәс тә биреп ебәрҙем. Медицина училищеһында эшләүсе апайым уны маҡтап бөтә алманы: “Э-э-эй, тырыш бала инде. Уҡырға, тип сат йәбешеп ята, бер дәрес ҡалдырмай. Тәүҙә, белеме һайыраҡ, тип уҡытыусылар зарлана ине, тырышлығын күреп, һәр береһе үҙ итте. Үҙе килеп аҡыллы, ярҙамсыл. Стипендия аҡсаһы етмәгәс, дарыуханаға иҙән йыуыусы булып эшкә урынлашҡан. Кискеһен өс сәғәттә биш ерҙе таҙартып сығырға өлгөрә!”\nҠулына диплом алғас, ул дауаханала шәфҡәт туташы булып эш башланы. Ҡустыһын да Сибайға күсереп алып, интернатҡа урынлаштырҙы. Биш йыл буйына күрешергә ниәт итһәк тә, төрлө сәбәп менән осрашып булманы. Шуға күрә Яңы йыл байрамдарынан һуң булған оҙайлы ялдарҙа уларҙың икеһен дә Өфөгә ҡунаҡҡа саҡырҙым. Әммә әхирәтемдең ҡыҙы менән осраша алманыҡ: ноябрь айында уның үлеме тураһында ҡот осҡос яңылыҡ ишеттем. Әсәһен һағынып илаған ҡустыһын каникулда ауылға алып ҡайтҡан булған. Бергә эсергә йыйылған ирҙәр тышта эш менән булышып йөрөгән Сәкинәне мунсаға индереп көсләй. Ҡыҙ бала ғәрлегенән шул төндә үк аҫылынып үлгән. Иң үкенеслеһе – Эльвира ҡыҙын ерләгән саҡта ла айнығып етмәгән булған. Ә атаһы теге ирҙәргә барып, суд менән янай-янай, аҡса таптырып йөрөгән. Имеш, ҡайғырыуын, йөрәк яныуын баҫа. Был турала аҙаҡ миңә Сәкинәнең әхирәте һөйләне.\nВиртуаль аралашыуҙан үтмәһә лә, ҡыҙ балаға мөнәсәбәтем йылы ине. Уның үлемен ауыр кисерҙем. Диуарындағы фотоһына ҡарап, уға ҡарата аяуһыҙ булған тормош тураһында ла күп уйландым. Ғәҙәттә, кешеләр йәшәргә хаталар менән өйрәнә. Тик ни өсөн эскелек арҡаһында балалыҡ бәхетен күрмәгән Эльвира үҙе лә ата-әсәһенең хатаһын ҡабатланы икән?! Һуңғы тиндәренә араҡы алған саҡта аслы-туҡлы йөрөгәндәрен иҫләп, балаларына тәмлекәстәр алыу теләге уянмағанмы? Күпме тырышлыҡ, йән һәм ҡул көсө түгеп алған белемен юҡҡа сығарғанда, йөрәге әрнемәнеме икән? Йәп-йәш кенә көйө эскелек арҡаһында аҡылын юйған ирҙәрҙән көсләнеп, үҙ-үҙенә ҡул һалған балаҡайын уйлағанда, шул “йәшел йылан”ға ҡарата ерәнеү барлыҡҡа килмәйме? Ирекһеҙҙән, алма ағасынан алыҫ төшмәй, тигән мәҡәлде иҫләнем.\nЮҡҡа ғына башҡорт халҡы туғанлашыр алдынан ете быуынын, нәҫел-нәсәбен тикшермәгәндер. Спиртта булған микроэлементтарҙың ҡанды боҙоуына был асыҡ миҫал: әсә ҡарынында уҡ хәмер татыған яралғы кеше булып тыуғас та, нисек кенә ҡаршы торорға тырышмаһын, ихтыяр көсө таба алмаған. Моғайын, берәй ҡунаҡта, берәүҙән генә бер ни булмаҫ, тип рюмка күтәрһә, Эльвираны был һаҙлыҡ ысҡындырмаған. Киреһенсә, аңын юғалттырған, иманын юйҙырған. Йә, Раббым, әгәр иҫән ҡалһа, Сәкинәнең яҙмышы нисек булыр ине икән? Һеңлеһе менән ҡустыһын киләсәктә ниндәй яҙмыш көтә?\nЯңыраҡ уның ҡәберен барып күрҙем. Сәскәләр ултыртып, рәшәткәһен буяп, доғалар ҡылдым да, ҡайтыр юлға сыҡтым. Ҡасандыр тормош һынауҙарына бирешмәй, тырыша-тырыша алға барған әхирәтемдең бөгөнгө бахыр һәм иманһыҙ көнкүрешен күрергә теләмәнем. Етмәһә, Сәкинә менән булған фажиғәле хәлдән һуң улар ата-әсәлек хоҡуғынан мәхрүм ителгәйне. Аталы-әсәле килеш етем ҡалған балалар менән танышыр өсөн район үҙәгенә юлландым.\n7 июля 2019 09:56: Гульнара\nАллам hаклаhын илай-илай укыным!Эй бахетhез кыз бала язмышы,аякка баскас нейа уз-узена кул hалырга!


Бесәй Күсермәһе был-яҡшы береһе мульта-стиль уйнай, ул уйнаған теләүселәр була. топ сайттар казино. Темалар популяр шоу хәтерләтә 'том һәм Джерри', дөрестен һәм дә бик оҡшай.. Ҡала тирәләй урынлашҡан фатир менән фон Слот, сағыу ҡояш көнө.. Барабан менән биш бар. 25 ставка кимәле көйләргә мөмкинлек бирә һезгә һәм һеҙҙең тәңкәләр номиналы ярашлы, тармаҡ һәм уйындар өҫтөнлөк. От ставкала Лимит £һәм 0,25 £өсөн 250 спину. Фоновый. мультяшный режим джаз стиле булған, күңелле кәйеф булдырыу.\nБесәй тураһында күсермәһен эшләү\nБыл уйын стиле слот конкурсанттар мультяшный, һеҙ уны уйнарға мөмкин топ сайттар казино компания эшләй netent. Провайдерҙар онлайн казино уйын бик популяр уйын йөҙ төрлө ҡарары менән исемлеге..\nБыл тема менән ҡыҙыҡ уйын бик ҡыҙыҡ һәм юморға символы обдает. Бесәйгә-көлкө символы булған ҡыҙыл йөҙө, алһыу йөҙө матур бесәй, яуыз бесәйҙе зәңгәр томшоғо, уйынсыҡтарҙың сысҡандар, шешә һөт һәм балыҡ һөйәктәре. Бесәйгә-көлкө символы булған ҡыҙыл нәмәләр менән түләү топ 200 һеҙ үҙегеҙ ырыу менән биш тапҡыр өлөшө.. Түбәнге был символдарҙың мәғәнәһен топ сайттар казино төрлө уйындар дүрт бесәй төҫлө эҙҙәре. Улар түләүҙе 25 Һеҙ һәр төрлө ставкаһы буйынса биш тапҡыр. Бесәй бесәй була һәм алтын значоктар галстук муйында ҡыңғырау символы бонусный.\nҠырағай Бонус: Ҡырағай бесәй һәм бөтә алтын алмаштырыу символы булып тора, бынан символы-ҡыңғырауҙар. Ҡасан барлыҡҡа килгән барабан наборный ҡаплау өсөн тәүге белем Wild, был тыуҙыра функцияларҙы ҡабатлаусы. Был осраҡта., бөтә бесәй’ҡырағай тәбиғәт символы менән биш ына тиклем ике барабанды әйләндерә..\nСкаттер Бонус: Ҡыңғырау символы-был күпмегә тарҡау характеристика топ сайттар казино уйындар. Ул барабандан ғына барлыҡҡа килә., биш һәм өс. Бөтә өс күренештәрҙең ҡасан булыуы, һеҙ аласаһы бушлай ун спину. Был уйын ваҡытында ҡабат бушлайға әйләнеүе бик мөмкин сабата.\nПодражать Характеристика: Был теләһә ниндәй функцияһында актив символы тулыһынса бесәйҙәргә стек. Был хәл ҡасан, бесәй бесәй буламы барабан бөтә ҡала символына әүерелде, - тип был функция тыуҙыра. Әгәр актив ерән бесәй подражать, һеҙҙең ставкалар буйынса максималь еңеп булмай, сөнки ул-топ ҡиммәтле символы.\nЮморға һәм был уйында иң күп функциялы береһе булып, ул уйнарға теләй. топ сайттар казино. Графикаһы һәм анимация уйын сеансы буйы һеҙҙең күңелде тота..


Арҙаҡлы ҡатын-ҡыҙҙарыбыҙ » Архив газеты "Йәшлек"\nАрҙаҡлы ҡатын-ҡыҙҙарыбыҙ Башҡортостан\nУларҙың исеме Башҡортостандың тарихын биҙәй, уларҙы хөрмәт итәләр, һоҡланалар, өлгө итеп ҡуялар. Әлбиттә, бындай билдәләмәгә тап килгән ҡатын-ҡыҙҙарыбыҙ араһынан айырым-айырым шәхестәрҙе генә һайлап алыу бик ауыр – телгә алырлыҡ лайыҡлы ханымдарыбыҙ шул тиклем күп икән! Шулай ҙа ҡайһы бер исемдәрҙә туҡталырға йөрьәт итәбеҙ.\nИсемдәре ил тарихына алтын хәрефтәр менән яҙылған мәшһүр ҡатындар менән бер рәттән, бында бөгөнгө Башҡортостандың данын арттырған йәш быуын вәкилдәре лә бар. Заман башҡа – заң башҡа, тигәндәй, улар бөгөн башҡасараҡ һөнәрҙәрҙе һайлай, ләкин шундай уҡ юғарылыҡтағы үрҙәр яулай.\nДан-шөһрәте башҡорт ерендә генә түгел, бөтөн төрки донъяға таралған олуғ аҡыллы БӘНДӘБИКӘ – ХIV быуатта йәшәгән, башҡорт менән ҡаҙаҡтарҙы татыулаштырыуға булышлыҡ иткән данлыҡлы милләттәшебеҙ.\nӘүлиәнең хәҙерге Күгәрсен районының Мәҡсүт ауылы зыяратында урынлашҡан кәшәнәһен ваҡыт аямай – уҙған быуаттың 60-сы йылдарында бында емеректәр генә ҡала. Был осорҙа ул саҡтағы йәш археолог, бөгөн билдәле академик, профессор Нияз Мәжитов етәкселегендәге экспедиция ҡатын һөлдәһен таба. Тарихсылар, махсус фәнни ысул менән Бәндәбикәнең төҫ-ҡиәфәтен тергеҙеү маҡсатында, 1968 йылда был һөлдәне МДУ ҡарамағындағы антропология институтына, антрополог М. Акимоваға ебәрә. Ғалимә вафат булғандан һуң, был эш туҡтай. Шунан бирле ҡайтҡаны юҡ Бәндәбикәнең... Уникаль ҡомартҡы урынында әле мөһабәт музей комплексы ҡалҡҡан.\nҒүмере буйы халҡына ижады менән хеҙмәт иткән батыр йөрәкле, ғәҙел, тура һүҙле әҙибәбеҙ Зәйнәб БИИШЕВА башҡорт ҡатын-ҡыҙҙары араһынан беренсе булып шиғыр китаптары баҫтырып сығарған, драма әҫәрҙәре яҙған, Шәреҡ ҡатын-ҡыҙҙары араһында беренсе булып монументаль трилогия ижад иткән, иң беренсе булып «Башҡортостандың халыҡ яҙыусыһы» тигән исемгә лайыҡ булған. Күптән түгел республикала әҙибәнең 100 йыллыҡ юбилейына арналған ҙур тантаналар үтте.\nҺәҙиә ДӘҮЛӘТШИНА. Оло талант һәм бөйөк йән эйәһе – совет Шәреғе ҡатын-ҡыҙҙарының беренсе романисы.\nАяныслы, ауыр, ҡатмарлы була уның әҙәбиәткә табан юлы. Уңыштар ҙа, юғалтыуҙар ҙа, хыянаттар, репрессия йылдары ла һыйған унда. Үкенескә күрә, әҙибә күпме йылдар күңелендә бәүелткән әҫәре, йөрәк емеше «Ырғыҙ» романы нәшер ителгән көндө күрә алмай – 1954 йылда донъя ҡуя. 1967 йылда ул был әҫәре өсөн Салауат Юлаев исемендәге дәүләт премияһына лайыҡ була.\n2006 йылдан алып Башҡортостанда ике йылға бер тапҡыр Һәҙиә Дәүләтшина исемендәге дәүләт премияһы тапшырыла.\nҺамар губернаһы Диңгеҙбай ауылы ҡыҙы Фатима МОСТАФИНА ябай уҡытыусынан республикалағы ҙур дәүләт һәм партия эшмәкәре кимәленә күтәрелә. Ун йылға яҡын ВЛКСМ-дың өлкә комитетының беренсе секретары булып, Башҡорт АССР-ы йәштәренә етәкселек итә. 16 йылдан ашыу мәғариф министры вазифаһында эшләй. Талапсан, егәрле етәксенең үткән быуаттың 60 – 70-се йылдарындағы мәктәп реформаларын үткәреүҙәге роле бик ҙур. Ул – философия фәндәре кандидаты, Ленин ордены, ике Хеҙмәт Ҡыҙыл байраҡ ордены кавалеры.\nҠырмыҫҡалы районынан Банат БАТЫРОВА – Башҡортостан ҡатын-ҡыҙҙары араһынан иң беренсе Социалистик Хеҙмәт Геройы (1948 йыл).\nҮҙенә шәкәр сөгөлдөрө үҫтереү эше йөкмәтелгәс, башта баҙап ҡалған ҡатын артабан агротехниканы етди өйрәнә башлай, тырышлығы, тамсылап тигәндәй йыйған тәжрибәһе ярҙамында иҫ китмәле һөҙөмтәләргә өлгәшә. 1948 йылда гектарынан 611,5 центнер уңыш ала һәм Ленин ордены менән бүләкләнә.\nҺәр ваҡыт сибәр, мөләйем булып ҡала белгән сағыу актриса, СССР-ҙың һәм РСФСР-ҙың халыҡ артисткаһы, Башҡортостандың Салауат Юлаев исемендәге дәүләт премияһы лауреаты Гөлли МӨБӘРӘКОВА шулай уҡ театр педагогы, режиссер булараҡ билдәле. Гөлли Арыҫлан ҡыҙы – Өфө дәүләт сәнғәт академияһы профессоры, Өфө ҡалаһының почетлы гражданы. Былтыр уға Салауат Юлаев ордены тапшырылды.\nРФ Хөкүмәте ағзаһы, иҡтисади үҫеш һәм сауҙа министры Эльвира НӘБИУЛЛИНА Өфөлә ябай эшселәр ғаиләһендә тыуған (атаһы Сәхибзада Сәйезада улы – автобазала водитель, әсәһе Зөләйха Хәмәтнур ҡыҙы приборҙар эшләү заводында аппаратсы булып эшләгән).\nОтҡор, ныҡышмалы ҡыҙ 1981 йылда ҡаланың 31-се мәктәбен тик «бишле» билдәләренә генә тамамлай. МДУ-ла белем алған сағында уҡ иҡтисад буйынса етди фәнни хеҙмәттәр яҙа. Оҙаҡ йылдар Иҡтисади үҫеш министрлығында төрлө етәксе вазифаларҙа эшләгән, 2003 – 2005 йылдарҙа Стратегик тикшеренеүҙәр үҙәген етәкләгән. Бөгөнгө вазифаһын былтырғы көҙҙән алып башҡара.\nНәфис гимнастика буйынса 2001 йылда команда зачетында – донъя, 2002 йылда команда зачетында Европа чемпионы исеменә, Рәсәйҙең алтын, көмөш миҙалдарына лайыҡ булыусы, 2001 йылда Берлинда үткән турнирҙа һәм 2002 йылда Корбей-Эссонда донъя кубоктарын яулаусы башҡорт ҡыҙы Ләйсән ҮТӘШЕВА Әлшәй районының Раевка ҡасабаһында тыуған.\nМәскәүгә күскәнгә тиклем Ләйсән ата-әсәһе менән Волгоградта йәшәй, ҙур спортҡа юлы тап шунан башлана. Мәскәүгә күскәс, ул билдәле тренер Ирина Винерҙа шөғөлләнә, ҙур уңыштарға өлгәшә. Һамарҙағы сығышы ваҡытында һәләтле ҡыҙ ике аяғын да һындыра, әммә яҡындарының ярҙамы, Раевкала йәшәүсе өләсәһе менән олатаһы доғалары менән аяҡҡа баҫа.\nБөгөн профессиональ спорттан китһә лә, Ләйсән спортты ташламай – балаларҙы нәфис гимнастикаға өйрәтә. Киләсәктә, тотош Рәсәйҙән һәләтле балаларҙы йыйып, айырым мәктәп асыу тураһында хыяллана. Ҡайҙа ғына интервью бирһә лә, үҙен: «Мин – башҡорт ҡыҙы!» – тип таныта.\nРәсәй эстрадаһы йырсыһы, үҙ йырҙарын үҙе ижад иткән Өфө ҡыҙы Земфира РАМАҘАНОВАНЫҢ атаһы – тарих уҡытыусыһы, әсәһе – табип. Музыка мәктәбен «ҡыҙыл диплом» менән тамамлаған ҡыҙ спортта ла ҡалышмаған – баскетболда ярайһы ҙур уңыштарға өлгәшкән, 1990 йылда Рәсәй ҡыҙҙар йыйылма командаһы капитаны булған. 1998 йылдың башында үҙ төркөмөн булдыра, ә 1999 йылдың майынан алып Рәсәйҙә уның йырҙары яңғырамаған радио ҡалмай.\nИнде бишенсе альбомын сығарған Земфираның ижады республикабыҙҙың Шәйехзада Бабич исемендәге йәштәр премияһы менән дә баһаланған.\n17 йәшлек топ-модель Эльвира ХИСАЕВА. Өфөлә тыуған башҡорт ҡыҙы 2005 йылда «Һылыуҡай» ижади студияһына килә, бер йыл уның төп составында эшләй. Студиялағы әхирәттәре һәм етәксеһе Линара Таһирова уны ипле, үҙ-үҙен ойоштора белгән, маҡсатына ирешеүсән ҡыҙ тип белә.\n2006 йылда Мәскәүҙең «Президент» модель агентлығы менән контракт төҙөп, Токиоға эшкә китә. Япондар беҙҙең моделде бик йылы ҡабул итә (әйткәндәй, Европалағы сығыштарында Эльвираны япон ҡыҙы тип уйлайҙар). Әле ул Парижда йәшәй һәм эшләй, тиҙҙән контракт буйынса Нью-Йоркка юлланасаҡ. Фотосессиялары йыш ҡына «Cosmo», «Glamоur», «Elle» журналдарында баҫыла.\nЯбай ғаиләлә үҫкән етди ҡыҙ был эшен ваҡытлыса тип һанай. Әле ул Өфө авиация техникумының һуңғы курсында белем ала, тыуған ҡалаһына йыш ҡайта алмаһа ла, имтихандарын тик «бишле»гә тапшыра. Ошо көндәрҙә Эльвира Хисаеваны Өфөлә көтәләр. Диплом алғандан һуң ул Мәскәү дәүләт халыҡ-ара мөнәсәбәттәр институтына (МГИМО) инергә уйлай.\nавторы: админ | 8 марта 2008 | | Фекерҙәр (0)\nАпрель - Алағарай


Ярҙам ике айҙан өс йәшкә тиклем балаһы булған ата-әсәләргә бирелә\n13 Ғинуар , 11:12\nБыл ярҙам сараһы тураһында Башҡортостан Башлығы Радий Хәбиров социаль селтәрҙә яҙҙы\nСабыйҙы балалар баҡсаһына йөрөтөү өсөн 6 мең һум сертификат\nБыл ярҙам сараһы тураһында Башҡортостан Башлығы Радий Хәбиров социаль селтәрҙә яҙҙы. Ябай һүҙ менән әйткәндә, дәүләт балалар баҡсаларында урын булмаһа, ата-әсәләр сабыйын шәхси баҡсаға бирә ала һәм барлыҡ сығымдар дәүләт иҫәбенә ҡаплана.\n– Башҡортостанда һуңғы өс йылда ғына 46 балалар баҡсаһы асылды. Әммә урындар барыбер етмәй. Артабан күберәк төҙөргә планлаштырабыҙ. Шул уҡ ваҡытта был мәсьәләне шәхси балалар баҡсалары ярҙамында хәл итеү хаҡында ла уйланабыҙ. Сөнки был булдыҡлы кешеләргә үҙ эшен асыу өсөн шәп мөмкинлек. Был йәһәттән 2019 йылда шәхси балалар баҡсаларына ярҙам сараһы булдырҙыҡ.\nОйошмаларға һәр бала иҫәбенә алтышар мең һум аҡса бирә башланыҡ. Иң тәүҙә пилот проектын Стәрлетамаҡта һынап ҡарағайныҡ. Хәҙер Өфө һәм Нефтекама ҡалаларында тормошҡа ашыра башланыҡ.\nБыл маҡсатҡа республика бюджетынан 136,8 миллион һум аҡса бүленде. 1 марттан проект Иглинда һәм Октярьский ҡалаларында тормошҡа ашырыла башлаясаҡ. Ярҙам ике айҙан өс йәшкә тиклем балаһы булған ата-әсәләргә бирелә. Сертификатты алыу өсөн йәшәү урыны буйынса мәғариф бүлегенә мөрәжәғәт итергә кәрәк, – тип яҙған республика етәксеһе.


Киләһе аҙнала төбәккә ысын яҙ киләсәк // Йәмғиәт | новости башинформ.рф\nКиләһе аҙнала төбәккә ысын яҙ киләсәк\n12:16, 11 апреля 2014 Йәмғиәт\nЙәкшәмбегә, 13 апрелгә, Башҡортостанда көндөҙ плюс биш-ете градусҡа тиклем йылытасаҡ. Шул ваҡытҡа тиклем республикала, төндә минус 10 градусҡа тиклем һәм көндөҙ плюс өс градустан юғары булмаған һауа температураһы менән, һыуыҡ һауа-торошо һаҡланасаҡ, тип хәбәр итә Рәсәй Гидрометеология үҙәге.\nШишәмбенән, 15 апрелдән, алып төндә һауа температураһы ниһәйәт нуль билдәһен уҙып бер-ике градусҡа етәсәк. Синоптиктар күҙаллауҙарынса, киләһе аҙнаның тәүге өс көнөндә көндөҙ һауа температураһы плюс 9-11 градус тәшкил итәсәк. Яуым төшөм был көндәрҙә, 15 апрелдән тыш, көтөлмәй. Был көндө төбәктә бер аҙ ямғыр яуыуы ихтимал.


Рәсәй Президенты Дмитрий Медведев үҙенең үтенесе буйынса Роман Абрамовичты Чукотка губернаторы вазифаһынан бушатты.\nТөбәк башлығы вазифаһын ваҡытлыса башҡарыусы итеп Роман Копин тәғәйенләнгән. Ул Абрамовичтың губернатор командаһында 2000 йылдан алып эшләй. Шуға ҡарамаҫтан, элекке губернаторҙың рәсми вәкиле Джонн Манн әйтеүенсә, Абрамович Чукотҡа халҡын ярҙамынан ташламаясаҡ. Өҫтәүенә, социаль һорау алыуҙар күрһәтеүенсә, уларҙың дүрттән бер өлөшө уны Алла урынына күрә.\nForbes Америка баҫмаһы мәғлүмәттәре буйынса, Роман Абрамовичтың байлығы 24,3 млрд долларға тиң. Ул Рәсәй миллиардерҙары исемлегендә Олег Дерипасканан һуң икенсе урында килә. Үҙенең сәйәси карьераһын миллиардер 1999 йылда башлай. Ә 2000 йылдың декабрендә, иң күп тауыш йыйып, Чукотка автономиялы округының губернаторы итеп һайлана. Һуңғы йылдарҙа Чукотканың тулайым продукты биш тапҡырға артҡан, ә бюджеттың килем өлөшө 2005 йылда 8,9 млрд һумға күтәрелгән. Абрамович әфәнде торлаҡ төҙөлөшөн арттырған, халыҡтың уртаса эш хаҡын айына 20 мең һумға еткергән.\nОлимпия уйындары хөрмәтенә\nКесе йома кискеһен бер йыл элек ҡаланың 2014 йылғы олимпиаданы ҡабул итеү хоҡуғын яулауын байрам итергә ҡала хал-ҡы, Олимпия чемпиондары, данлыҡлы спортсылар Сочиҙың Театр майҙанында йыйылды.\n«Беҙҙең алда – еңел булмаған юл. Әммә беҙ тарихта иң иҫтәлекле уйындар ойоштороу өсөн барыһын да эшләйәсәкбеҙ», – тип белдергән «Сочи – 2014» Олимпия уйындарын ойоштороусы Дмитрий Чернышенко. Буласаҡ Олимпия уйындарының баш ҡалаһында ошо тарихи ваҡиғаға арналған фестиваль өс көн дауам итәсәк. Йомала Рәсәйҙең Олимпия комитеты Красная поляна ҡасабаһында «Рәсәйҙең спорт йондоҙҙары» аллеяһына нигеҙ һаласаҡ һәм илдең иң яҡшы спортсыларын бүләкләйәсәк.\nИзраиль Премьер-министры Эхуд Ольмерт Сүриә менән туранан-тура һөйләшеүҙәр алып барырға саҡырған.\nИке ил әлеге ваҡытта үҙ-ара дипломатик бәйләнештәрҙе Төркиә аша алып бара. Тура булмаған бәйләнештәрҙең киләһе раунды августа булырға тейеш. Эйлатта үткән иҡтисади конференцияла Ольмерт: «Сүриә менән беҙ бик етди һөйләшеү алып барабыҙ. Минеңсә, тиҙҙән был һөйләшеүҙәр туранан-тура алып барылырға тейеш. Сүриә менән тыныс килешеү Израиль хәүефһеҙлеге өсөн мөһим әһәмиәткә эйә булыуы ихтимал», – тип белдергән.\nҺуңғы тапҡыр Сүриә менән Израиль араһындағы тура бәйләнештәр 2000 йылда стратегик әһәмиәткә эйә булған Голан бейеклектәре яҙмышына ҡағылышлы килеп тыуған ҡаршылыҡтар арҡаhында өҙөлә.\nҠала үҙәгендә – шартлау\nМинскиҙа йомаға ҡарай төндә Бойондороҡһоҙлоҡ көнөнә арналған тантаналар ваҡытында ҡаланың «Минск – герой-ҡала» монументы янында шартлау яңғырай.\nҺөҙөмтәлә 50-ләп кеше төрлө йәрәхәттәр ала. Шуларҙың 47-һе дауаханаға оҙатылған. Хоҡуҡ һаҡлау органдары мәғлүмәттәре буйынса, майҙанда ҡулдан эшләнгән шартлатҡыс шартлай.\nАмерикала ир кеше бала тапҡан\nҠатын-ҡыҙ булып донъяға килеп, һуңынан енесен үҙгәрткән американ Томас Битиҙың 29 июндә ҡыҙы тыуған. Баланы операция юлы менән алалар. Табиптар әйтеүенсә, ҡыҙҙың сәләмәтлеге хаҡында борсолорға урын юҡ. 34 йәшлек Бити ун йыл элек үҙенең енесен алмаштырыу буйынса операция эшләткән була. Уға тиклем уны Трейси Лагондино тип йөрөткәндәр. Әлеге ҡатыны Ненси менән Битиҙың балаһы тәбиғи булмаған юл буйынса аталандырыу һөҙөмтәһендә донъяға килгән. «Ғәҙәти әсәләрҙән мин баланы имеҙә алмауым менән генә айырылам, күп ҡатындар былай ҙа күкрәк һөтөн имеҙеүҙән баш тарта», – ти Бити, журналға биргән интервьюһында.\nавторы: Нур | 5 июля 2008 | | Фекерҙәр (0)\nОлимпиада – сәйәси ҡорал түгел\nБорсолорға урын юҡ


“Күңелле ваҡиғалар иҫкә төштө” » "Йәшлек" гәзите\nГазета "Йәшлек" » Рубрикалар » Хәтер » “Күңелле ваҡиғалар иҫкә төштө”\nБыйыл беҙҙең яратҡан журналыбыҙ “Башҡортостан ҡыҙы”ның матур юбилейы сыға башлауының 50 йыллығы. Бынан ярты быуат элек ҡатын-ҡыҙҙар өсөн махсус баҫманың барлыҡҡа килеүе ҙур ваҡиға булған. Ә уның тышлығында фотоң сығыуы иһә ниндәй кимәлдә иҫтәлекле булғанын журнал геройҙары үҙҙәре генә белә. Беҙҙең ҡулға журналдың 1969 йылдың ноябрь һаны килеп эләкте. Тышында – иҫ киткес көләс, шат йәш ҡыҙ. Артында – башҡа ҡатын-ҡыҙҙар. Был, моғайын, берәй байрамда төшөрөлгән фотолыр, тип уйланыҡ. Баҡһаң, һүрәттә 20 йәшлек Өфө ҡыҙы Людмила Медведева икән. 49 йыл үткәс, уның менән осрашып һөйләшергә насип булды.\nЯрты быуат аҙмы, күпме? Кеше ғүмере өсөн ярайһы оҙон йылдар. Быйыл 50 йәшен билдәләгән “Башҡортостан ҡыҙы” журналының тышлығында ғына ла 600-ләп ҡатын-ҡыҙҙың фотоһы сыҡҡан. Ҡайһы берәүҙәре был донъяла юҡтар ҙа. Бәғзеләре билдәле шәхестәр булып киткән.\n– Мин журналға осраҡлы ғына эләктем, – тип йылмая хәҙер инде Крылова фамилиялы Людмила ханым.\nНи бары (!) 49 йыл ғына үтһә лә, журнал тышлығындағы фото менән әлеге сағын күреп, шундуҡ төҫмөрләргә була. Шул уҡ йылмайыу, оптимизм.\n– Беҙ Совет майҙанына 1 Май демонстрацияһына сыҡҡайныҡ. Байрам, бөтәһе лә көр кәйефле, йылмаялар. Моғайын, фотографты минең сағыу йөҙ-ҡиәфәтем йәлеп иткәндер. Ҡулыма мәк сәскәһе лә тотоп алғанмын. Ул саҡта, әлбиттә, журнал тышына төшәм икән, тип тә уйламаным. Ундай баҫманың барлығын да белмәнем әле. Педучилищены тамамлап, 117-се мәктәптә пионервожатый булып эшләй инем. Шунан бер ваҡыт мәктәпкә педсоветҡа йыйылғанбыҙ. Абдрахманов фамилиялы абруйлы бер педагог килеп, минән: “Людмила, һин үҙеңдең фотоңды күрҙеңме?” – тип һораны. Аптырап киттем. Ул “Башҡортостан ҡыҙы”н яҙҙырып уҡыған булған. Миңә журнал һона. Педсовет онотолдо, бөтәһе лә фотомды ҡарай, – Людмила Федоровна был ваҡиғаны яҡты хәтирә итеп күңелендә һаҡлай.\nЙәшлек дәрте юғалмаған был мөләйем апай бөгөн бәхетле йәшәй. Ике ҡыҙ үҫтергән. Кейәүҙәренән дә уңған, улар – хәрбиҙәр. Дүрт балаға өләсәй.\n– Билдәле шәхес булып китмәһәм дә, яҙмышыма ҡәнәғәтмен. Ҡала үҙәгендә йәшәргә хыялландым. Балаларым был хыялымды тормошҡа ашырырға ярҙам итте. Сәйәхәт иткем килде. Быныһы ла тормошҡа ашты. Европа дәүләттәрендә булдым, Прага, Париж, Стокгольмды күрҙем, Вьетнамға ла барҙыҡ. Әлбиттә, минең өсөн иң мөһиме – балаларым. Беҙ йәш саҡта билдәле ғалим Антон Макаренконың һүҙҙәрен бер аҙ үҙгәртеп, яҡшы балалар – яҡшы ҡартлыҡ, тигән әйтем йыш ҡулланылды. Балаларым – минең бәхетем.\nЛюдмила ханым, педагог булараҡ та, әсә булараҡ та, бөтә инвестицияны балаларға һалырға кәрәк, тигән фекерҙә. Шунда “емеш”тәрҙе күрәһең.\n– Әле мин нимә теләһәм, балаларым шунда уҡ үтәргә тырыша, – әңгәмәсем үҙе менән бергә килгән ҡыҙына йылмайып ҡарай.\nЫсынлап та, йылмайыу күп нәмәне аңлата ул. Бына бит, бер фото эҙенән йөрөп, журнал геройы менән танышып, уның менән һөйләшкән арала мин дә әллә күпме йылмайҙым. Тормошонан ҡәнәғәт кешеләр менән аралашыуы ла еңел. Шөкөр итә беләйек, дуҫтар.\nЮлай КӘРИМОВ фотоһы һәм ғаилә архивынан бер ҡомартҡы.\nСығыу ваҡыты 16-04-2018, 11:22 | Ҡаранылар: 159


Хәбәрҙәр: Йәшәйеш һәм ғаләм\nЙәшәйеш һәм ғаләм\nҒаләмде уҡый белеү – барсаһын да уҡый белеү ул...\nРаббыбыҙҙы танып белергә ынтылыусы тәүге нәүбәттә тырышлыҡтарының нәтижәһеҙлеген аңларға тейеш. Үҙеңдең көсһөҙлөгөңдө таныу аша ғына рухи мәғрифәт ҡапҡалары асыла, бер-бер артлы ғаләм һәм кеше серҙәре алдындағы ҡорғандар һыпырылып төшә. Ғаләм серҙәрен аса алған, асылда үҙ асылын аса, сөнки кеше - ғаләм үҙәге.\nҒаләмде уҡый белеү – барсаһын да уҡый белеү ул\n«УҠЫ!» әмеренең мәғәнәһе\nАллаһ Илсеһенә (салләллаһу ғәләйһи үә сәлләм) «Уҡы!» тигән Илаһи әмерҙе йәшерен ғилемдәргә эйә тәҡүә әүлиәләр шулай тәфсирләй:\n«Уҡы! Уҡы барыһын да! Аллаһтың Китабын уҡы! Аллаһтың билдәләрен уҡы! Ғаләм Китабын уҡы! Хәҡиҡи иманға эйә булыу һәм яңылышыуҙан ҡотолоу өсөн, өҙлөкһөҙ уҡы! Иманыңды камил итеү өсөн уҡы! Аллаһ исеме менән уҡы! Кешене ойошҡан ҡандан яралтҡан һәм уҡырға, танып белергә, танып белгәнде тормошҡа ашырырға өйрәткән Раббың исеме менән уҡы! Уҡырға өйрәтеп, кешегә бөйөк шәфҡәт ҡылған Аллаһ исеме менән уҡы! Раббыңды танып белеү һәм Уға яҡынайыу өсөн уҡы! Сәбәптәрен уҡып, Тәүсәбәпте танып бел! Бар ҡылынғандарҙы уҡы, Барлыҡҡа Килтереүсеңде танып бел! Бөйөк Яралтыусы Ҡәләме менән яҙылған һәр юлды уҡы! Кешене элек йәшерен булған нимәне танып белергә өйрәткән Аллаһ исеме менән уҡы!»\nМәүләнә Руми (рәхмәтуллаһи ғәләйһи) үҙенең рухи үҫеш этаптарын шулай тасуирлай: Китаптар уҡыған осорон - «мин сей инем»; Ғаләм серҙәрен уҡыу осорон - «мин бештем»; Илаһи серҙәр ялҡынында яныу осорон - «мин яндым». Аллаһу Сүбхәнәһү үә Тәғәләнең Үҙ исеме менән уҡыуҙы талап итеүе «Уҡы!» тигән Илаһи әмерҙен баһаһын уғата арттырып ебәрә.\nҒаләмдә йәшерелгән сер һәм хикмәттәр\nИзге Ҡөрьән ғаләмдә йәшеренгән сер һәм хикмәттәр хаҡында ҡат-ҡат белдерә:\n«Беҙҙең ҡөҙрәтебеҙгә, вә берлегебеҙгә дәләләт иткән асыҡ, вә көслө ғәләмәттәребеҙҙе, бөтә ғаләм төҙөлөшөнөң хәлдәренән кешеләргә күрһәтербеҙ, вә кешеләрҙең яратылышы Аллаһ эше икәнлеген үҙҙәренең төҙөлөшөнән күрһәтербеҙ, хатта асыҡланғанға саҡлы Аллаһу Тәғәләнең хаҡлығы һәм бер генә икәнлеге, вә Ҡөрьән Аллаһ китабы, вә Мөхәммәт (ғәләйһис-сәләм) Аллаһу рәсүле икәнлеге асыҡланғанға саҡлы. Йәки һәр нәмәгә шаһит булырға һинең Раббың етмәҫме? (Фуссиләт (Аңлатылды), 53)\nАятта әйтеп кителгән «ғаләм» - кешене уратып алған мөхит, ә «үҙҙәренең төҙөлөшөнән күрһәтербеҙ» кәлимәһе кешенең тән һәм рухи төҙөлөшөнә һалынған сер һәм хикмәт тураһында һөйләй. Был хәҡиҡәт башҡа аяттарҙа ла аңлатыла:\n«Күктәрҙе, Ерҙе һәм икеһе араһындағыларҙы Беҙ күңел асыу өсөн генә яралтманыҡ. Бөтөнөһөн дә бары тик бер сәбәп менән (Аллаһтың хәҡиҡәте өсөн) яралттыҡ. Ләкин кешеләрҙең күбеһе быны аңламай.» (Духан (Төтөн), 38-39)\nБер заман бөйөк тәҡүә әүлиәләрҙеңбереһе – Джүнәйд Багдади (рәхмәтуллаһи ғәләйһи) ҡайҙалыр тулҡынланып ашыҡҡан халыҡты күреп ҡала. Ул быларҙан һорай:\n- Ҡайҙа былай ашығаһығыҙ?\nУлар былай ти:\n- Билдәле ғалим килгән. Аллаһу Тәғәләнең Барлығын һәм Берлеген иҫбатлаусы бихисап дәлилдәр белә, тиҙәр. Теләһәң, әйҙә беҙҙең менән.\nӘммә Джүнәйд Багдади (рәхмәтуллаһи ғәләйһи), аптырап һәм йәлләп былай тигән:\n- Күрер күҙе, ишетер ҡолағы һәм һиҙгер йөрәге булған кешегә Уның барлығын иҫбатлаусы Ғаләмдә иҫәпһеҙ-хисапһыҙ тауыштар, һүрәттәр бар. Аллаһу Тәғәлә Үҙенең барлығын иҫбатлаусы күпме дәлилдәрҙе күрһәтә! Эй, халыҡ! Шуға ҡарамаҫтан һаман да кемдеңдер шиге бар икән, әйҙә барһын шунда. Минең ҡәлбемдә шиктең әҫәре лә юҡ!\nХаҡ Тәғәләбеҙгә генә мөрәжәғәт итеү\n«Һеҙ уйлап ҡарамайһығыҙмы ни?» -тигән һүҙҙәр менән Аллаһу Тәғәлә Изге Ҡөрьәндә кешеләрҙе һәр даим уйланырға саҡыра. Аллаһ Илсеһе (салләллаһу ғәләйһи үә сәлләм), Раббыбыҙҙы һәм Илаһи хикмәтте таныу өсөн кешегә зиһен бирелеүен иҫкә төшөрөп, былай ти:\n«Бер сәғәт фекер йөрөтөү алтмыш йыллыҡ ғибәҙәттән артыҡ.» Тәрән уйланыуҙар әҙәмде Яралтыусыһына яҡынайта.\nМәүләнә Руми (рәхмәтуллаһи ғәләйһи) кешеләрҙе, уйланып һәм хикмәт эҙләп, маңлай һәм күңел күҙҙәрен ғәмһеҙлектән уятырға саҡыра:\n«Әгәр тирмән ташы әйләнгәнен күрһәң, иғтибарлап ҡара һәм уны хәрәкәткә килтергән һыуҙы ла күр.»;\n«Әгәр һауала туҙанды күрһәң, уны күтәргән елде лә шәйлә!»;\n«Әгәр көршәктә май ҡайнағанын күрһәң, уны ҡайнарға мәжбүр иткән утты ла абайла!»;\n«Эй, иҫәр! Алдыңдағы йорт һәм һарайҙарҙың төҙөүсеһе барлығына шигең бармы әллә?»;\n«Эй, улым! Китап биттәрен хаттат күсереп яҙыуға шигең бармы әллә, каллиграф ярҙамынан башҡа диуарҙағы яҙмаларҙы кем яҙһын?!»;\n«Эй, әҙәм! Был донъяла үҙенән-үҙе барлыҡҡа килгән берәй нәмәне күрһәтә алаһыңмы? Теләһә ниндәй үҫемлеккә күрһәт, үҙенән-үҙе генә үҫеп сығыу-сыҡмауы тураһында бергәләп уйларбыҙ?!»\nКүңел күҙе менән ғаләмде уҡыу\nҒаләмдә йәшерелгән Илаһи серҙәрҙе рухи мәғрифәт менән тулы үтә һиҙгер йөрәк кенә күрә һәм уҡый ала. Бәс, шулай булғас, ғилләһе маңлай күҙе һуҡырлығында түгел, күңел һуҡырлығында. Аллаһу Тәғәлә, ҡолдарын ғафиллыҡтан уятыу өсөн, шулай тип һорай:\n«Әллә һуң улар Ер йөҙө буйлап сәйәхәт итеп йөрөмәйҙәрме? Йөрөгән булһалар, баштарына уй төшкән булыр ине. Ҡолаҡтары ишеткән булыр ине. Хаҡтыр, уларҙың (маңлай) күҙҙәре һуҡыр түгел, фәҡәт күңел күҙҙәре һуҡыр.» (Хаж, 46)\n«Изге Ҡөрьән аяттарын һәм Аллаһ Илсеһе (салләллаһу ғәләйһи үә сәлләм) хәҙистәрен уҡый башлағанға ҡәҙәр, үҙеңде төҙәт. Әгәр баҡсалағы раузалар хуш еҫен тоймайһың икән, кәмселекте баҡсанан түгел, үҙеңдең әхүәле рухиәңдән эҙлә...»\n«Изге Ҡөрьәндең мәғәнәһен нәфселәрен, теләктәрен көлгә ҡалдырып (йәғни, Аллаһ алдында үҙҙәренең көсһөҙлөгөн танып), Изге Ҡөрьәнгә тулыһынса күндәмлек күрһәткән, барыһын Уға ҡорбан иткәндәр генә аңлар…»\nҮҙ-үҙеңде танып белеүҙең сере\nБыл хәҡиҡәт тураһында Ғүмәр Хайям былай ти:\nЯҡут эҙләһәң, һин - мәғдән усағы,\nЙәреңә атлыҡһаң, һин - ғашиҡ.\nЯбай, хикмәтле һүҙҙәргә ышан һин:\nЭҙләһәң - һин уны үҙеңдә табырһың!\nӘҙәмдең үҙ-үҙен танып белеүе – Хаҡ Тәғәләбеҙҙе танып белеүе ул. Раббыһын танып белергә ынтылыусы тәүге нәүбәттә тырышлыҡтарының нәтижәһеҙлеген аңларға тейеш. Үҙеңдең көсһөҙлөгөңдө таныу аша ғына рухи мәғрифәт ҡапҡалары асыла, бер-бер артлы ғаләм һәм кеше серҙәре алдындағы ҡорғандар һыпырылып төшә. Мөьмин ғаләмдәге бөтә барлыҡтың хәҡиҡи асылын күреү һәләтенә эйә була. Аллаһтың әмерҙәрен оло хөрмәт менән үтәп йәшәү – «тазим ли-әмрилләһ» һәм Аллаһ яралтҡандарҙың һәммәһенә шәфҡәт күҙе менән бағыу – «шәфҡәт ли-халҡылләһ» уның төп сифатына әүерелә.\nҠырмыҫҡаны ла рәнйетергә ярамай\nАбдуррахман бин Абдуллаһ атаһының (раҙыйаллаһу ғәнһүмә) бәйәнен тапшыра:\n«Бер походта мин Аллаһ Илсеһе (салләллаһу ғәләйһи үә сәлләм) менән бергә инем. Көндәрҙән-бер көндө Ул, беҙҙе ҡалдырып, үҙ эше менән китте. Шул саҡ беҙ ояһында ике ҡошсоғо менән ултырған ҡошто - алатубаны күреп ҡалдыҡ. Беҙҙе күргәс, ул ояһынан осоп китте, һәм беҙ ҡошсоҡтарҙы алдыҡ. Ҡото алынған ҡош, ҡанаттарын елпеп, беҙҙең тирәлә өйөрөлә башланы.\nШул саҡ Аллаһ Илсеһе (салләллаһу ғәләйһи үә сәлләм) килеп етте һәм ҡысҡырып ебәрҙе:\n«Кем меҫкен ҡоштоң ҡошсоҡтарын алды? Хәҙер үк кире ҡайтарығыҙ!»\nАллаһ Илсеһе (салләллаһу ғәләйһи үә сәлләм), беҙ ут төрткән ҡырмыҫҡа иләүен күргәс, бик ныҡ ҡайғырҙы, был хәлгә аптырап торҙо. Ул әсенеп һораны:\n«Кем ут төрттө?»\nУтты беҙ төрткәнде белгәс, Ул былай тине: «Ут менән яза биреү хоҡуғы тик Аллаһта ғына!» (Әбү Дауыт, Йыһат, 122/2675, Әҙәп, 176/5268)\nБаҡсаһындағы груша ағастарын һәләк иткән ҡырмыҫҡаларҙы юҡ итеүгә рөхсәт һорап Шәйхул-Ислам Әбүс-Суудҡа ике юллыҡ шиғыр менән мөрәжәғәт иткән Ҡануни Солтан Сөләймән йөрәгендә лә тап шундай хистәр ҡайнағандыр:\nҠырмыҫҡалар зыян һала баҡсабыҙға,\nБаҡсам ҡурсып юҡ итергә рөхсәт бармы?\nШәйхул-Ислам Әбүс-Сууд быға рухи хикмәт тулы юлдар менән яуап бирә:\nИртәгә бит Хисап көнө етеүе бар,\nИҫәп һорай Сөләймәндән ҡырмыҫҡалар...\nБөтә барлыҡ Аллаһты зекер итә\nБер аяҙ көндә Шәйех Уфтада тәбиғәттә рухи темаға әңгәмә алып бара. Шәйехтең һорауы буйынса, бөтә шәкерттәр ҙә күркәм гөлләмәләр йыйып килтерә. Ҡады Мәхмүт кенә һабағы һынған, һулыған сәскә тотоп килә. Шәкерттәр, шәйехтең әйткәнен үтәүгә ҡәнәғәт булып, уға гөлләмәләрен бирә. Ҡады Мәхмүт, уңайһыҙланып башын эйеп, һулыған сәскәне Шәйех Уфтадаға һона.\nШәкертәр, аптырап, Шәйех янына йыйыла, ә ул былай тип һорай:\n– Мәхмүт улым! Ниңә һин һынған, һулыған сәскә тотоп килдең? Бөтәһе лә бит гүзәл гөлләмәләр менән килде?\nҠады Мәхмүт хөрмәт менән былай тип яуап бирә:\n– Хөрмәтле Остазым! Бер генә бүләк тә минең Һеҙгә рәхмәтемде тулыһынса еткерә алмаҫ! Ниндәй генә сәскәгә ҡулымды һонһам да, һәммәһенең Раббыбыҙҙы туҡтауһыҙ, «Аллаһ, Аллаһ!»-тип данлауын ишеттем. Бөтә йәнем уларҙың зекерен өҙөүгә ҡаршы булды. Шуға күрә мин Һеҙгә ошо һулыған сәскәне генә бирергә мәжбүр, инде ул һис ҡасан Раббыбыҙҙы зекер итә алмаясаҡ!\nУфтада Шәйех, хикмәт тулы шундай күркәм һүҙҙәрҙе ишеткәс, һоҡланып ҡысҡырып ебәрә:\n– Хоҙайи, Хоҙайи… Улым минең! Хәҙер һинең исемең – Хоҙайи! Хоҙайи, беҙҙең тәбиғәткә сәфәребеҙҙән бәрәкәтте тең бер үҙең алдың…\nҠады Мәхмүт шулай итеп Хоҙайи булып китә, ғаләмдең Илаһи мөғжизәләре һәм Илаһи Ҡөҙрәт ағымдары хәрәкәте асыла уға. Ғаләм йәнле китап рәүешен ала.\nҠады Мәхмүттең ғәҙәттән тыш рухи юғарылығына хөрмәт йөҙөнән уны Ғәзиз Мәхмүт Хоҙайи тип йөрөтә башлайҙар.\nҒаләм сере кешелә йәшенгән\nКемгә Ғаләмде танып белеү насип булған, асылда, ул үҙ-үҙен танып белә, сөнки кеше үҙе – Ғаләм үҙәге. Шәйех Галиб был турала һоҡланғыс итеп әйткән:\n«О әҙәм! Үҙеңә баҡ – һин бит үҙең Ғаләм асылы. Йыһандың күҙ ҡараһы – һин, о әҙәм!»\n«Дуҫҡайым минең! Һин – кеше генә түгел, һин - йыһандың үҙе! Һин – иге-сиге булмаған һәм төпһөҙ океан!»\n«О камил ижад емеше – әҙәм! Һинең мөһабәт асылың туғыҙ йөҙ ҡаттан кәм түгел, ә уның тәрәнлеге – сиге булмаған океандыҡы ише. Һинең асылыңа йөҙҙәрсә донъя йәшеренгән.»\nБөйөктәрҙән-бөйөк тәҡүә әүлиә – Мәүләнә – кешенең хәҡиҡи асылын Шәмс Тәбризи асылында күрә, шуға ғүмере буйы Шәмсте йәки уға торошло кешене эҙләй. Ғүмеренең ахырында Мәүләнә әйтә:\n«Мин китәм, эҙләгән кешемде һағынып китәм!»\nМәүләнә Руми (рәхматуллаһи ғәләйһи) бер бәйәнендә донъяла камил инсандарҙың бик әҙ булыуы хаҡында әйтә:\n«Бер төндә мин ҡала ситенә сыҡтым һәм ҡулына фонарь тотоп нимәлер эҙләгән кешене күрҙем.\n– Ҡараңғы төндә һин нимә эҙләйһең? -тип һораным мин унан.\n– Кешене эҙләйем! -тине ул миңә.\nМин уға былай тинем:\n– Йәл һин миңә, хеҙмәтең бит аҡланмаясаҡ! Мин сит яҡтарҙы ҡыҙырып күпме йөрөнөм, уны таба алманым. Ҡайт өйөңә, тыныслан, ял ит! Таба алмаясаҡһың һин уны, юҡҡа мәшәҡәтләнмә!\nБойоғоп ҡараны ла әҙәм, шулай тине:\n– Табып булмаҫын да беләм мин. Әммә эҙләнеүем күңелемде йылыта.»\nБыл камил кешене табырға өмөтләнгәндең яуабы.\nНәтижәләрҙең сәбәптәрен, әҫәрҙәрҙең Оҫтаһын, мәхлүктәрҙең Раббыһын табырға тырышыусылар өсөн инсан – Илаһи сәнғәт күренештәренең тупланыу үҙәге. Барса йыһан сере кешелә йәшеренгән, һәм тап ул Изге Ҡөрьәндең тере кәүҙәләнеше булыуы ихтимал.\nО Аллаһ! Ғаләм Китабы биттәрен уҡый һәм аңлай алырҙай рухи юғарылыҡҡа күтәр беҙҙе! Күңел күҙебеҙ ябылыуына юл ҡуйма! Йәшерен ғаләм серҙәре һәм ҡәлбебеҙ аша мәңгелек Матурлығыңдың Яҡтылығын күреү бәхетен бир!


Бабаев яңы инвестициялар әҙерләй » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Бабаев яңы инвестициялар әҙерләй\nБабаев яңы инвестициялар әҙерләй 31.05.2013 // Иҡтисад\nКүптәргә билдәле "Черкизов" төркөмөн ойошторған Игорь Бабаевтың ике туған ҡустыһы Наум Бабаев Башҡортостандың һөтсөлөк фермалары өсөн 8 миллиард һум аҡса тотонорға йыйына. Бынан бер йыл элек бай эшҡыуар Сингапурҙың Olam International компанияһы менән Пенза өлкәһендә берлектәге предприятиеһын булдырғайны. Әле килеп үҙе генә Башҡортостанды иңләргә уйлай.\nДүрт ай элек Наум Бабаев, Төмән өлкәһе властары менән дә килешеп, төбәктең һөтсөлөк фермаларына 6 миллиард һумға яҡын инвестиция һалған.\n2012 йылдың мартында Наум Бабаев тарафынан ойошторолған "Дамате" идарасы компанияһы Башҡортостанда 10,5 мең баш һыйырға иҫәпләнгән һөтсөлөк комплексы төҙөргә йыйына. Был турала РБК daily гәзитенә биргән интервьюһында эшҡыуар үҙе һөйләгән. Йылына 105 мең тонна һөт етештереү ҡеүәтенә эйә булған комплексты төҙөү быйыл көҙ башланып, ике йылдан һуң тамамланасаҡ. Бынан тыш, агрохолдинг мал аҙығы әҙерләү өсөн 30-35 мең гектар ерҙе ҡуртымға алырға йыйына. Продукция урындағы эшкәртеүселәргә һатыласаҡ.\nӘле компания республиканың Иҡтисади үҫеш министрлығына документтарын тапшырған. Бабаев Башҡортостанды бушҡа ғына һайламаған, сөнки беҙҙә һөтсөлөк тармағын үҫтереүгә һалынған ҙур проекттар власть тарафынан һәр яҡлап яҡлау таба. Мәҫәлән, төбәк етәкселеге һөт етештереүселәргә сығымдарҙың 40 процентын ҡаплай.\nБабаев, үҙ проектынан тыш, Сингапурҙың Olam International компанияһы менән берлектәге проекттарын да тормошҡа ашырырға уйлай. Проекттың тәүге этабында, 2015 йылға тиклем, компания 400 миллион долларҙы инвестициялап, мал көтөүен 7 меңдән 20 мең башҡа еткерергә планлаштыра. Ә икенсе этабында иһә мал һанын 50 меңгә арттырыуҙы маҡсат итеп ҡуя.


Республика тулы әҙерлек режимында йәшәй | ГТРК «Башкортостан» — Новости Уфы и РБ\nБашҡортостанда короновирус менән сирләүселәр теркәлмәгән. Әммә, донъяла сир көндән көн яңы төбәктәрҙә тарала. Шуға ла Республикаға килеүселәрҙең барыһы ла короновирусҡа тикшерелә. Ғәҙәттән тыш хәлде булдырмау, артабан үҫтермәү һәм иҫкәртеү буйынса саралар күрелә.\nБалалар баҡсаларында, мәктәптәрҙә, юғары уҡыу йорттарында, өҫтәмә белем биреү һәм башҡа социаль учреждениеларҙа карантин индерелә. Мәктәптәрҙә каникулдар 23 марттан 6 апрелгә тиклем дауам итә. Кәрәк булһа, тағы ла оҙайтылыуы ихтимал. Республикала короновирусты иртә стадияла асыҡлау бурысы ҡуйыла.\nСирлеләр менән эшләгән табиптар, хоҡуҡ һаҡсылары һәм башҡа оператив хеҙмәттәр тәү сиратта маскалар менән тәьмин ителергә тейеш. Бынан тыш, уларға хеҙмәт хаҡын арттырыу мәсьәләһе өйрәнелә. Республика башлығы Радий Хәбиров коронавирус инфекцияһының таралыу ихтималлығын иҫкәртеү маҡсатында тулы әҙерлек режимын индергәйне.\nУның сиктәрендә штабтың тәүлек әйләнәһенә эшләүе ойошторола, тирә-яҡ мөхит торошона контроль көсәйтелә, республикаға килеүселәр ентекләп тикшерелә, ғәҙәттән тыш хәлде иҫкәртеү буйынса ашығыс саралар күрелә. Тулы әҙерлек режимы ғәҙәттән тыш хәл килеп сығыу ҡурҡынысы булғанда индерелә.


Йөрәктән урғылған ижад » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Йөрәктән урғылған ижад\nЙөрәктән урғылған ижад 01.02.2019 // Әҙәбиәт\nИнженерҙан әҙиплеккә илткән юл.\nКүптән түгел “Ағиҙел” журналының бер нисә һанында “Бабич” романы баҫылып сыҡты. Авторы – Наил Ғәйетбаев – иң әүҙем эшләгән башҡорт әҙиптәренең береһе. Драматург, прозаик һәм шағир булараҡ, беҙҙең республиканан ситтә лә киң билдәле. Ошо әҫәрен ул ижадындағы төп ҡаҙанышы тип иҫәпләй.\n– Наил Әсҡәт улы, ә ни өсөн Бабич тураһында?\n– 2009 йылда Сибай филармонияһының тәҡдиме менән Шәйехзада Бабич хаҡында музыкаль пьеса яҙғайным, ләкин йыйылған мәғлүмәт шул тиклем күп булып сыҡты, уны тулыһынса файҙаланып та булманы, шуға күрә тағы бер пьеса әҙерләнем, шунан романға тотондом.\n– Әгәр ҙә тарихи шәхестең образы авторҙы ылыҡтырмаһа, уға ҡәләмгә тотоноу еңелдән түгелдер, моғайын. Һеҙҙе Шәйехзада Бабич ни яғы менән үҙенә йәлеп итте?\n– Уның образы күп әҫәрҙәрҙә кәүҙәләндерелгән, пьесалар ижад ителгән, фильм төшөрөлгән. Йыш ҡына үҙен бер ҡатлы шағир итеп күрһәтәләр, ул кәрәк булғанда ла, булмағанда ла шиғыр уҡырға тотона, ләкин Шәйехзада – төрлө яҡлап үҫешкән ҡыйыу һәм ҡаһарман кеше, Башҡортостандың автономияһы өсөн көрәшкән, Башҡортостандың Үҙәк шураһы ағзаһы итеп һайланған. Батыр яугир, үҙ иленең ысын патриоты сифатында һәләк булған. Уның биографияһын, эшмәкәрлеген өйрәнгәндә вайымһыҙ ҡалып булмай. Мин уҡыусылар уны яратһын һәм ошондай шәхес менән ғорурланһын тип тырыштым. Был роман “Ағиҙел” журналының былтырғы 7 – 11-се һандарында донъя күрҙе.\n– Һеҙ – тау инженеры, белемегеҙ буйынса механик, 40 йәшкә саҡлы ошо һөнәрегеҙ буйынса хеҙмәт иткәнһегеҙ, ләкин бер үк ваҡытта ижад менән дә шөғөлләнәһегеҙ: пьесалар, романдар, тәнҡит мәҡәләләре, иҫтәлектәр яҙаһығыҙ. Тығыҙ эш шарттарында әҙәбиәт өсөн нисек ваҡыт табаһығыҙ?\n– Күптән түгел ижадын яңы башлаған яҙыусы менән ҡоролған бер әңгәмәгә юлыҡтым, бында ул гонорарҙың үтә аҙ булыуына һәм лайыҡлы йәшәү өсөн етмәүенә зарлана. Осрашҡанда әйттем: яҙыусы оло финанс ағымына эйә булыу өсөн түгел, ә йөрәге ҡушҡанға ижад итә. Эш хаҡы өсөн аҡса даими килеп торған урынға барырға кәрәк. Был – аяуһыҙ ысынбарлыҡ. Бөтәһенә лә ҡул һелтәп, ижад итеп ултырырға ярамай. Ғаиләне кем аҫрар ул саҡта?\nБашлыса кистәрен, ял көндәрендә, отпуск мәлендә яҙа инем. Илһам килгән саҡтарҙа төндәрен дә күп ултырҙым. Беҙ ғаилә менән 30 йыл рәттән “Талҡаҫ” шифаханаһында ял иттек. Шунда мотлаҡ кәмендә бер драма әҫәре булһа ла ижад итә инем. Ошо ғәжәйеп гүзәл урында бөтәһе утыҙҙан ашыу пьеса яҙҙым.\n– Күптән түгел генә бит әле 70 йәшегеҙҙе тултырғайнығыҙ, бер үк ваҡытта икенсе юбилей ҙа иғтибарға лайыҡ: ижад итә башлауығыҙға – 40 йыл. Барлығы күпме әҫәр тыуған – иҫәпләп ҡарағанығыҙ булдымы?\n– Был дәүерҙә минең муҡсала 80-гә яҡын хикәйә, 20 повесть, дүрт роман, 50-нән ашыу пьеса, бик күп тәнҡит мәҡәләләре, очерктар, спектаклдәргә рецензиялар барлыҡҡа килде. 24 китабым сыҡты. Уларҙы Өфөлә, Ҡазанда һәм Мәскәүҙә башҡорт, татар, урыҫ телдәрендә нәшер иттеләр.\n– Ә шулай ҙа ҡасан һәм ни өсөн яҙыусылыҡ менән шөғөлләнергә ҡарар иттегеҙ?\n– 1972 йылда Магнитогорск тау-металлургия институтын тамамлағас, мине Кемерово өлкәһенә эшкә ебәрҙеләр. Бер йыл үтеүгә тыуған яҡ ныҡ һағындырҙы, эс бошоуын баҫыр өсөн Өфөлә башҡорт телендә нәшер ителгән бөтә гәзит һәм журналдарҙы алдыра башланым. Башҡорт яҙыусыларының ҡайһы бер хикәйәләре һәм повестары миңә оҡшаманы. Уларҙа тормош менән бәйле булмаған уйҙырмалар күп һымаҡ ине. Үҙем тормошто ысынбарлығында яҡтырта алам, тип ҡарар иттем. Йәш саҡта үҙ-үҙеңә ышаныс көслө була бит ул. Мөхәббәт тураһында повесть яҙып, Өфөгә “Ағиҙел” журналына ебәрҙем. Ғәжәп – ул журнал хеҙмәткәрҙәренә оҡшаған, маҡтанылар һәм ижад менән етдиерәк шөғөлләнергә кәңәш иттеләр. Был 1976 йылда булды. Дәртләнеп китеп, тәүҙә хикәйәләр, артабан повестар ҙа яҙа башланым. Өс йылдан беренсе китабым сыҡты, ә 1980 йылда СССР Яҙыусылар союзына ҡабул иттеләр.\n– Һеҙ ҡәләмгә күптән бәлиғ булған, үҙаллы тормош көткән кеше булараҡ тотонғанһығыҙ. Ә шундай шәхес булып өлгөрөүегеҙгә нимә сәбәпсе, бының сығанаҡтары ҡайҙа?\n– Баймаҡта тыуғанмын, Сибайҙа үҫтем. Атайым Әсҡәт Шакир улы Сибай карьерында быраулау станогы машинисы ине. Әҙәбиәтте бик яратты һәм мин дә, унан күреп, китапҡа ылыҡтым. Әсәйем Бибикамал Шөғәйеп ҡыҙы, хужалыҡ эше менән булышҡан арала, йыш ҡына китап уҡыуымды һорай ине. Әле уға 91 йәш. Мин ғаиләлә иң өлкән бала булдым, дүрт һеңлекәшем бар, бөтәһе лә ғаиләләре менән Сибайҙа йәшәй.\n– Тимәк, һеҙ әҙәбиәткә прозаик булараҡ килгәнһегеҙ. Ә ни өсөн драматургияға күстегеҙ?\n– 80-се йылдарҙа Сибайҙа йәшәнем. Беҙҙең ҡала театрының актерҙары һәм режиссерҙары пьесалар яҙа башлауымды һораны. Ләкин, баҡһаң, драматургия бик ауыр жанр икән. Тәүге өс пьесам шәптән булып сыҡманы, ә бына дүртенсеһе театр труппаһына оҡшаны һәм уны 1984 йылда сәхнәгә ҡуйҙылар. Шул замандан алып ошо жанрҙа илленән ашыу әҫәр ижад иттем. Улар Башҡортостан, Татарстан, Урта Азия, төрлө сит ил театрҙарында күрһәтелә. Һуңғы 30 йылда, нигеҙҙә, пьесалар яҙҙым, проза менән шөғөлләнмәнем, тип әйтерлек.\n– Һеҙ беҙҙе ижади кухняғыҙға саҡыра алаһығыҙмы? Әҫәрҙең уй-ниәте нисек тыуа, әҙәби “ризыҡ” тиҙ эшләнәме?\n– Миндә идеялар һәр саҡ күп. Хатта дөйөм дәфтәр ҙә булдырҙым, башта тыуған төрлө сюжеттарҙы шунда яҙа барам.\nЯңы әҫәр өҫтөндә эшләй башларға осраҡлы хәбәр йәки яҙыусы, эшсе, актер, һатыусы менән әңгәмә лә ҡуҙғатҡыс булырға мөмкин. Йә булмаһа, театр заказ бирә. Замандың көнүҙәк проблемалары ла ҡайһы саҡ ҡәләмгә тотонорға мәжбүр итә.\nӘҫәрҙе мин оҙаҡ ваҡыт башта йөрөтәм, уны башынан аҙағынаса уйлап сығам. План төҙөйөм, характерҙарҙы билдәләйем. Барыһы ла үҙ урынына ултырғас, әҫәр тиҙ яҙыла.\n– Ниндәй әҫәрҙәрегеҙ йөрәгегеҙгә нығыраҡ яҡын? Этаплы повестар, пьесалар тип ҡайһыларын күрһәтер инегеҙ?\n– Миңә мөхәббәт тураһында, рухыма яҡын күренештәр хаҡында яҙыу оҡшай. Улар – “Әлфиә”, “Буран”, күп кенә хикәйәләр. Этаплы әҫәрҙәр тураһында һөйләһәк, беренсе повесть төп ролде уйнаны. Балалар һәм үҫмерҙәргә “Ҡара ҡумта “(“Сит планета ҡыҙы”) фантастик-мажаралы повестар серияһы оҡшағанын беләм.\nТарихи шәхестәр тураһындағы пьесаларым да байтаҡ, улар Салауат Юлаев, Аҡмулла, Һәҙиә Дәүләтшина һәм Рәми Ғарипов, 1812 йылғы Ватан һәм 1941 – 1945 йылдарҙағы Бөйөк Ватан һуғыштары тураһында. Тиҫтәләрсә йыл сәхнәнән төшмәгән комедияларымды ла телгә алырға була: “Ауылға ҡыҙҙар килде”, “Әстәғәфирулла!”, “Нисек кейәүгә сығырға?” һәм башҡалар. Шулай ҙа төп әҫәрем тип “Бабич” романын иҫәпләйем. Уҡыусылар ҙа уны йылы ҡабул иткәндер, тип уйлайым.\n– Хеҙмәт эшмәкәрлеге тураһында ентекләберәк һөйләгеҙ әле – ҡайҙарҙа ниндәй вазифаларҙа эшләнегеҙ?\n– Хеҙмәт юлымды машиналар эшләү заводында мастер булып башланым. Көс-ҡеүәтем ташып тора ине, шуға күрә бөтә таһылымды эшкә бирҙем һәм хеҙмәт баҫҡысынан тиҙ үрләнем. Өс йыл эсендә участок, цех етәксеһе, заводтың баш механигы вазифаларын биләп өлгөрҙөм. Сибайға ҡайтҡас, слесарь булып эшләнем, сөнки буш инженер вазифаһы юҡ ине. Һуңыраҡ байыҡтырыу фабрикаһының өлкән механигы итеп тәғәйенләнеләр. Етди урын, эш хаҡы һәйбәт, ләкин был хеҙмәт күп көс һәм ваҡытты ала ине. Шуға күрә, аҡсаһы аҙыраҡ булһа ла, проект бюроһына өлкән инженер булып күстем, ошонда ун йыл эшләнем. Бер үк ваҡытта ижад менән дә әүҙем шөғөлләндем. 1988 йылда Өфөгә күсеп килдек, ул осорҙа әҙәбиәт менән генә булыштым. 1992 йылда мине, етәксе булыу тәжрибәмде иҫәпкә алып, мәҙәниәт министрының беренсе урынбаҫары итеп ҡуйҙылар. Ошо ваҡытта “Тамаша” журналын асыуҙа ҡатнаштым – уның баш мөхәррире булдым. Артабан Әҙәбиәт музейы ойоштороу йөкмәтелде, 2006 йылға тиклем унда директор вазифаһын башҡарҙым. “Тамаша”нан киткәс, Яҙыусылар союзы идараһы рәйесе итеп һайланылар, унда өс йыл эшләнем.\n– Һеҙҙең әҙәби белемегеҙ бармы?\n– Бар. 80-се йылдар башында Мәскәүҙә СССР Яҙыусылар союзының Юғары әҙәби курстарында уҡыным, ә һуңыраҡ Рәсәй театр сәнғәте институтының Юғары театр курстарында шөғөлләнергә лә насип булды.\n– Мин һеҙҙе көслө шахматсы булараҡ та беләм. Ошо уйын беҙҙе дуҫлаштырҙы ла инде. Шахмат менән мауығыу ҡасан башланды?\n– Мәктәп йылдарында. Унынсы класта ололар араһында Сибай чемпионы инем инде. Ләкин шулай ҙа был уйын менән етди мауығыу Кемерово өлкәһендә йәшәгән осорға тура килде. Унда Киселевск ҡалаһы чемпионы, спорт мастерлығына кандидат булдым. Сибайға ҡайтҡас, тағы бер нисә тапҡыр ҡала чемпионатында еңергә яҙҙы. Әммә, әҙәбиәткә ныҡлап тотоноп китеү сәбәпле, шахматты ҡалдырырға тура килде.\nҺәм бына, ҡырҡ йыл үткәс, Өфөлә шахматта көслө уйнаған бер төркөм ветерандың шәмбе һайын турнир үткәреүен белеп ҡалдым. Шунда йөрөй башланым, был уйындарҙан ҙур ҡәнәғәтлек тойғоһо алам.\n– Ғаиләгеҙ менән таныштырығыҙ әле. Һеҙ – алты бала атаһы. Етмәһә, бәләкәстәрегеҙ ҡатмарлы 90-сы йылдарҙа донъяға килгән. Нисек ҡыйыулыҡ иттегеҙ?\n– Эйе, замандар еңелдән түгел ине, әммә шундай хәҡиҡәт бар: һәр бала донъяға үҙ ризығы менән тыуа. Ысынлап та, аҡса ҡайһы саҡ һис көтмәгән сығанаҡтарҙан да килә ине, шуға күрә ҡыйынлыҡ кисермәнек. Уның ҡарауы, хәҙер бала-сағабыҙ күп булыуҙан һөйөнөс кенә кисерәбеҙ.\n– Ижади пландарығыҙ менән дә таныштырығыҙ әле.\n– Быйыл Башҡортостан Республикаһына 100 йыл тула. Шул замандағы ваҡиғалар тураһында пьеса яҙҙым. Былтыр октябрҙә Сибай дәүләт театрында “Хазина” тигән пьесамдың премьераһы булды.\n– Һеҙгә һәм ғаиләгеҙгә һаулыҡ, яңы ижади уңыштар юлдаш булһын, Наил Әсҡәт улы!\nАвтор: Илдар ӘХМӘҘИЕВ әңгәмәләште


Элвин Грей үҙенең 32-се тыуған көнөн үҙенсәлекле итеп билдәләй // Мәҙәниәт | новости башинформ.рф\n9:26, 18 мая 2021 Мәҙәниәт\nЭлвин Грей үҙенең 32-се тыуған көнөн үҙенсәлекле итеп билдәләргә йыйына. Өфөнөң Йәштәр һарайында йырсының концерты ойошторола. Билеттарҙы онлайн да, офлайн да һатып алып булмай. Хәйриә сараһына етем, социаль приюттарҙа тәрбиәләнгән һәм мөмкинлектәре сикле балалар саҡырылған.\nЙәш тамашасылар алдында «Элвин Грей» лейблы артистарынан тыш, «Яңы Моң» халыҡ-ара конкурсы финалсылары Искәндәр Сөләймәнов, Әрмәнстандан Мэри Аветисян, Ҡаҙағстандан Әкимхан Маженов һәм Ҡырғыҙстандан Оскар Батыров сығыш яһай.\nТеләге булғандарҙың Элвин Грейҙың 31 май, 1, 2, 3 июндәге концертына билет һатып алыу мөмкинлеге бар.


Тултырҙыҡ... помидорҙы » журнал Башкортостан кызы | Башҡортостан ҡыҙы журналы\nБыйылғы эҫе йәйҙә помидор айырыуса татлы булып беште, тип ҡыуана баҡсасылар. Ямғыр күп булмағас, был йәшелсәне серетә торған фитофтора ла артыҡ шашынманы... А, РР, К, Е, В төркөмө витаминдарына, фруктозаға, глюкозаға, минераль тоҙҙарға бай был йәшелсәнән төрлө һый-ниғмәт әҙерләп, ҡышҡылыҡҡа консервалап та була. Бөгөн һүҙебеҙ – помидорҙы тултырыу тураһында.\nҺәр төрлө ит, балыҡ, йәшелсә, диңгеҙ аҙыҡтары, сыр, сәтләүек... Быларҙың барыһы менән дә томат тәмле була. Тултырып бешерелгән помидор өҫтәлдә үҙенсәлекле күренә, уны һалҡын килеш тә, йылы аш булараҡ та тәҡдим итергә мөмкин.\nТултырыр өсөн уртаса ҙурлыҡтағы итле помидорҙарҙы алалар. Өҫтөн ҡырҡып, балғалаҡ менән эсендәге йомшаҡ өлөшөн бушаталар. Шунан һуты һарҡһын өсөн «помидор һауыттарын» рәшәткәгә йә таҫтамалға түңкәреп ҡуялар. Ул арала эслеген әҙерләйҙәр.\n8 помидорға 1 ҙур булмаған ташҡабаҡ, 1 баклажан, 2 баш һуған, 1 – 3 теш һарымһаҡ, 50 грамм сыр, 1 стакан һурпа йә һыу, ярты стакан ҡаймаҡ, 1 балғалаҡ томат соусы, тәменсә тоҙ, борос, үҫемлек майы кәрәк.\nПомидорҙарҙы өҫтә яҙылғанса әҙерләйбеҙ, эсенә тоҙ һибәбеҙ.\nЙәшелсәләрҙе йыуып әрсейбеҙ ҙә бәләкәс шаҡмаҡтарға турайбыҙ.\nМайлы табала һуғанды үтә күренмәле булғансы ҡыҙҙырабыҙ, помидорҙың эсенән алынған йомшағын һалабыҙ. Бер нисә минуттан баклажан менән ташҡабаҡты өҫтәйбеҙ ҙә әҙер булғансы быҡтырабыҙ. Тоҙ, тәмләткестәр, иҙелгән һарымһаҡ ҡушып болғатабыҙ.\nЭслекте помидорға тултырабыҙ, һәр береһенең өҫтөн берәр киҫәк сыр менән ҡаплайбыҙ ҙа тәрән табаға теҙәбеҙ. Һурпаға ҡаймаҡ һәм томат соусы ҡушып бутайбыҙ ҙа табаға ҡоябыҙ. Өҫтөн ҡурғаш менән ҡаплап, эҫе мейестә 15 – 20 минут бешереп алабыҙ.\nИт һәм дөгө менән\n8 помидорға 250 грамм үткәрелгән ит, 1/3 стакан оҙонса сортлы дөгө ярмаһы, 2 теш һарымһаҡ, 1 баш һуған, 2 ҡалаҡ зәйтүн майы, тәменсә тоҙ, борос кәрәк.\nБер ҡалаҡ зәйтүн майында ваҡ итеп туралған һуған менән һарымһаҡты 1-2 минут ҡыҙҙырып алабыҙ ҙа үткәрелгән итте һалабыҙ. Болғатып тороп, әҙер булғансы бешерәбеҙ. Уға иҙмәй генә бешерелгән дөгө ярмаһын, тоҙ-борос өҫтәйбеҙ ҙә (башҡа тәмләткестәр ҡушырға була) эсе алынған помидорҙарға тултырабыҙ. Помидорҙың ҡырҡылған өлөшөн ҡапҡас итеп «ябабыҙ». Бөтәһенең өҫтөнә бер ҡалаҡ зәйтүн майы һибәбеҙ. Уртаса эҫелектәге мейестә 20 минут бешерәбеҙ.\nТауыҡ һәм бәшмәк менән\n8 помидорға 400 грамм тауыҡ ите, 300 грамм консерваланған аҡ көләпә (шампиньон) бәшмәге, 2 татлы борос, 1 баш һуған, 2 теш һарымһаҡ, 150 грамм майонез, тәменсә тоҙ, борос кәрәк.\nИтте бешереп алабыҙ ҙа ваҡ шаҡмаҡтарға турайбыҙ. Татлы боросто, орлоғонан таҙартып, ваҡлап ҡырҡабыҙ. Бәшмәкте, һуғанды, һарымһаҡты ла ваҡ итеп турайбыҙ. Барыһын бергә ҡушып, тоҙ, борос һалып бутайбыҙ. Алдан әҙерләнгән помидор эсенә тултырабыҙ. Бер сәғәткә һыуытҡысҡа ҡуйып торабыҙ.\n8 помидорға 500 грамм йомшаҡ сыр, 1-әр тотам йәшел һуған, шәфәри (петрушка), әнис (укроп) үләндәре, 1-2 теш һарымһаҡ, тәменсә тоҙ, майонез кәрәк.\nСырҙы ваҡ ҡырғыстан үткәрәбеҙ, һарымһаҡты иҙәбеҙ, йәшел үләндәрҙе ваҡ итеп турайбыҙ. Башҡа йәшел тәмләткес үләндәр ҙә ҡулланырға мөмкин. Майонез, кәрәк булһа тоҙ һалып бутайбыҙ ҙа помидор эсенә тултырабыҙ. Өҫтөн сәтләүек менән биҙәргә була.


Клиенттарының рәхмәте – хеҙмәтенә ҙур баһа\n13 Сентябрь , 09:10\nХәҙерге заман матурлыҡ индустрияһын сәс киҫеүсе оҫталарҙан башҡа күҙ алдына килтереү мөмкин түгел. Ниндәйҙер ҙур саралар-ҙа, сығарылыш кисәләрендә һәм көндәлек тормошта үҙеңде ышаныслы итеп тойоу өсөн һәр яҡлап камил булырға кәрәк. Әммә ҡай-һы ваҡыт үҙ аллы сәсте матур итеп һалыу мөмкин булмай. Шул саҡта беҙ парикмахерҙарға өмөт менән киләбеҙ.\nОло Ыҡтамаҡ ауылының “Гламур” матурлыҡ салонында өсөнсө разрядлы мастер Светлана Ершова үҙ эшен камил белеп башҡара. Ул Екатеринбург ҡалаһында тыуып үҫкән. Беренсе кластан уҡ парикмахер булыу тураһында хыяллана һәм 2007 йылда теләгенә ирешә. Мәктәпте тамамлағандан һуң парикмахер оҫталығы училищеһына уҡырға инә. Парикмахер-универсал һөнәрен алып, Екатеринбург ҡалаһының “Марго” матурлыҡ салонына урынлаша.\n– Тәүҙә көн оҙоно аяҡ өҫтө тороу ауырыраҡ ине, әммә ваҡыт үтеү менән өйрәнелә, – ти Светлана. – Клиенттар төрлө. Тәү әҙерҙә клиенттарға килешерлек прическаларҙы тәҡдим итергә ҡурҡа инем. Бергә эшләгән ҡатын кәрәк ерендә әйтеп ебәреп, һәр башланғысымда хуплап торҙо.\nХәҙер Светлана сәсте нисек итеп киҫтергәндә яҡшыраҡ булырын, ниндәй төҫ килешерен ышаныслы әйтеп бирә. Ә шулай ҙа һуңғы һүҙ – клиенттыҡы.\n2011 йылда ул Оло Ыҡтамаҡҡа күсеп килә һәм “Гламур” матурлыҡ салонында эшен дауам итә.\n– Парикмахер эше ауыр, әммә ижади, – ти оҫта, – көн һайын яңы образ булдыраһың. Иң мөһиме – клиенттың теләген аңлау. Һәр кем үҙенсәлекле: кемгәлер оҙон сәс килешә, икенсегә – ҡыҫҡа. Мин һәр клиентыма прическаһының үҙенсәлектәрен ентекле аңлатам.\nПарикмахер – ул сәсте тарап киҫкән, буятҡан, прическалар яһаған оҫта ғына түгел, ә психолог та. Ҡайһы бер клиенттар сәстәрен киҫтергән арала һөйләшеп алырға ярата: һәр кемдең үҙ мәшәҡәттәре, шатлыҡ-ҡыуаныстары.\n– Мин эшемде бик яратам һәм башҡа һөнәргә һис алмаштыраһым юҡ. Килгән кешеләрҙең салондан ҡыуанып, бәхетле булып сығып китеүҙәрен күреү – кинәнес. Уларҙың күҙҙәре бал-ҡып китә, ихлас йылмаялар, – ти парикмахер.\nСветлана ғаиләһе менән бәхетле: ире хәстәрлекле, яңы ғына балалар баҡсаһына йөрөй башлаған улы бар. Ул – оҫта хужабикә, изге күңелле ҡатын.


Рустар ҙа «Атайсал»ды үҙ итә\nМәғлүм булыуынса киләһе 2017 йылға гәзит-журналдарға яҙылыу кампанияһы башланды. «Атайсал» гәзитенә яҙылыуҙы әүҙемләштереү маҡсатында редакция хеҙмәткәрҙәре төрлө ауылдарҙа «Гәзиткә яҙылыусылар көнө» үткәрә. Ошондай акция үткән йомала Хәйбулла районының Яңы Ергән ауылында уҙғарылды.\nАуыл хакимиәтенең эштәр идарасыһы Рәмзиә Рәжәп ҡыҙы Аралбаева «Атайсал» гәзите менән таныштырҙы, ауылдаштарын әүҙем булырға әйҙәне. Был көндө яҙылыусыларға редакция тарафынан шәп бүләктәр әҙерләнеүе тураһында ла әйтеп үтте.\nБеренселәрҙән булып, рус милләтенән булған 82 йәшлек Зоя Федоровна Модина яҙылды. Fүмер буйы гәзит-журналдарҙан айырылмаған инәй башҡорт телендәге баҫмаға беренсе тапҡыр яҙыла.\n—Беҙҙең ғаилә интернациональ һанала. Киленем башҡорт. Уның менән бына инде 30 йыл бер ҡыйыҡ аҫтында татыу йәшәйбеҙ. Аллаға шөкөр, киленемдән уңдым. Башҡорт кейәүҙәрем дә бар. Башҡортса аңлайым, тик һөйләшә лә, уҡый ҙа белмәйем. Гәзитте ейәндәремдән уҡытасаҡмын, улар ике телде лә яҡшы белә,—ти Зоя Федоровна.\nБыл көндө шулай уҡ Республика көнөнә арналған тантана уҙҙы. Көн һыуыҡ булыуға ҡарамаҫтан, байрам йәнле барҙы. Башланғыс класс уҡыусылары концерт номерҙары менән сығыш яһаны, төрлө уйын-викториналарҙа ҡатнашты, ауыл халҡы ҡатнашлығында йәрминкә ойошторолдо. Байрам аҙағында гәзиткә яҙылыусылар араһында бүләктәр уйнатылды, берәү ҙә иғтибарҙан ситтә ҡалманы.\n«Атайсал»ды алдырырға теләп тә, байрамға килә алмаусыларға өйҙә яҙылыу мөмкинселеге булдырылды. Редакция хеҙмәткәрҙәре һәр теләк белдереүсенең йортона барып гәзиткә яҙҙырҙы.\nШулай итеп, Яңы Ергәндә «Атайсал»дың дуҫтары тағы ла артты. Был көндө 14 кеше гәзитле булды.\nӘгәр һеҙҙең дә ауылығыҙҙа «Гәзиткә яҙылыусылар көнө»н үткәреп, төрлө бүләктәр оторға теләүселәр булһа 8 (34775) 2-55-04, 8(34775) 2-55-08 телефондары буйынса шылтырата алаһығыҙ.\nИҫегеҙгә төшөрәбеҙ: йола буйынса, декабрь аҙағында «Атайсал» гәзите үҙенең дуҫтары араһында ҙур бүләктәр уйната. «Атайсал»ға яҙылығыҙ, алдырығыҙ, уҡығыҙ, беҙҙең менән бергә ҡалығыҙ.


Салауат Харрасов Башҡортостандың Контроль-иҫәп палатаһы рәйесе вазифаһын башҡарыуын дауам итәсәк\nУның кандидатураһы Дәүләт Йыйылышы - Ҡоролтай депутаттарының бөгөнгө ултырышында раҫланды. Көн үҙәгендә 2015-2017 йылдарға бюджетты ҡабул итеп, закондарға төҙәтмәләр индерелде.\nШулай итеп, республиканың төп финанс документы ҡабул ителде. Уға ярашлы, дефицит 15 миллиард һум тәшкил итәсәк. Әммә социаль тармаҡты финанслау кәметелмәйәсәк, тип белдерҙе Бюджет, һалымдар һәм инвестициялар буйынса комитет етәксеһе Рузалиә Хисмәтуллина.\nРузалиә Хисмәтуллина, Дәүләт Йыйылышы – Ҡоролтайҙың Бюджет, һалымдар һәм инвестиция сәйәсәте буйынса комитеты рәйесе: «Бюджеттың килем өлөшө түбәнәйеүе федераль кимәлдә ҡабул ителгән Һалымдар кодексындағы үҙгәрештәргә бәйле. Билдәле булыуынса, Рәсәй Хөкүмәте сеймал, нефть һәм газ продукттарына акциздар ставкаһын үҙгәртергә тигән ҡарар сығарҙы».\nБашҡа мөһим үҙгәрештәргә килгәндә, Торлаҡ сәйәсәте һәм инфраструктура үҫеше комитеты шәхси автомобилдәрҙе эвакуациялау тураһындағы законға үҙгәрештәр индереүҙе тәҡдим итте. Уға ярашлы, хәҙер транспорт сараһы махсус туҡталҡаға алынһа, был турала уның хужаһына хәбәр ителергә тейеш. Бынан тыш, штраф күләме лә үҙгәрә. Артабан ваҡытлыса, йә оҙайлы туҡтау тыйылған урындан эвакуацияланған автомобилдәрҙе махсус урында тотоуҙың тәүге 12 сәғәте бушлай буласаҡ. Әгәр ҙә автоһәүәҫкәр тимер ат эвакуаторға тейәлгән ваҡытта килеп өлгөрә икән, ул тик эвакуатор хеҙмәте өсөн генә түләп, автомобилен кире ҡайтара ала. Бөгөн ҡабул ителгән закондар араһында эскелеккә ҡаршы йүнәтелгәне лә булды. Уға ярашлы, хәҙер муниципаль совет депутаттары ҡарар нигеҙендә ауыл биләмәләрендә алкоголь эсемлектәрҙе һатыуҙы тыя ала. Ауыл хужалығына килгәндә, тармаҡтың ауыр климатик шарттарҙа эш алып барыусы предприятиеларына субсидияларҙы арттырыу ҡаралған. Был бигерәк тә Урал аръяғы аграрийҙарына ҡағыла.